title: Ngāi Tahu

text: Ngāi Tahut muuttivat alkuperäisiltä alueiltaan Pohjoissaaren eteläosaan nykyisen Wellingtonin seuduille ilmeisesti muiden maorien kanssa syntyneiden vihamielisyyksien vuoksi. Aluetta asuttivat heimolle sukua olevat Ngāti Ira ja Ngāti Māmoe heimot. Täälläkin syntyi lopulta väkivaltaan johtaneita kiistoja ja Ngāi Tahut muuttivat edelleen etelään, tällä kertaa meren yli Uuden-Seelannin Eteläsaarelle. Eteläsaarella he sotivat Ngāi Tara ja heitä ennen Eteläsaarelle muuttaneita Ngāti Māmoe ja Rangitāne-heimoja vastaan. Sodan ja liittoutumisten kautta Ngāi Tahut levittäytyivät kohti Eteläsaaren eteläosia. Siellä he sulauttivat itseensä Waitaha-nimisen maoriheimon, jonka kulttuurin ja historian he omaksuivat osaksi omaa kulttuuriaan. Muskettisotien aikaan Pohjoissaarelta tulleet Ngāti Toat alkoivat hyökkäillä Ngāi Tahuja vastaan musketein varustettuina. Ensimmäinen hyökkäys tapahtui 1827–28. Ngāi Tahutkin hankkivat itselleen musketteja ja kun kumpikaan osapuoli ei päässyt niskan päälle, solmittiin rauha vuonna 1839.


title: Ngāi Tahu

text: 1840-luvulla Ngāi Tahujen päälliköt olivat allekirjoittamassa Waitangin sopimusta. Tämän jälkeen Ison-Britannian kruunu alkoi osaa heidän maitaan. Vuodesta 1844 vuoteen 1863 Ngāi Tahut myivät maansa yhdeksässä kaupassa. Suurimmassa näistä, niin sanotussa Canterburyn kaupassa, kruunu osti 20 miljoonaa eekkeriä maata 2 000 punnan hintaan. Ngāi Tahut uskoivat kruunun rakentavan heidän alueelleen kouluja ja jättävän heille ruuan keruu alueita. Tyytymättömyyttä heräsi kun näin ei tapahtunutkaan. Useita valituksia tehtiin maakaupoista ja 1870-luvulla Hōri Kerei Taiaroa ajoi heidän asiaansa parlamentissa. Valituksia tutki erityinen komissio, joka asiaa tutkittuaan tuli siihen tulokseen että maita ostettaessa olisi pitänyt jättää suurempia alueita Ngāi Tahujen omistukseen. Vuonna 1920-21 toinen komissio suositteli 354 000 punnan korvausten maksamista, mutta mitään ei tapahtunut. Vasta vuonna 1944 Ngāi Tahuille maksettiin 300 000 punnan korvaus.


title: Ngāi Tahu

text: Vuonna 1986 maakaupoista valitettiin Waitangin sopimuksen komissiolle. Sopimukseen kruunun kanssa päästiin lopulta 1996, kun parlamentti hyväksyi Ngāi Tahu lain. Tämä oli ensimmäinen kerta, kun heimo tunnustettiin poliittisena ryhmänä Uudessa-Seelannissa. Vuonna 2006 Ngāi Tahuja oli 49 185, mikä teki heistä Uuden-Seelannin neljänneksi suurimman maoriheimon. He olivat myös alueellisesti suurin maoriheimoista. Ngāi Tahut ovat elvyttäneet perinteistä kulttuuriaan heimon yhteisillä "marae"-nimellä tunnettujen kokoontumistilojen rakentamisella.


title: Anna Tuori

text: Anna Tuori (s. 18. maaliskuuta 1976 Helsinki) on suomalainen kuvataiteilija. Hänet on valittu vuoden 2011 nuoreksi taiteilijaksi.


title: Anna Tuori

text: Tuori on käynyt Helsingin kuvataidelukion ja opiskellut Kuvataideakatemiassa 1997–2003. Vuosina 1999–2000 hän opiskeli Ranskassa École Nationale Supérieure des Beaux-Arts. Hän on ollut Ars Fennica -ehdokkaana 2006 ja Carnegie Art Award -ehdokkaana 2008. Tuorin taiteessa on aineksia romantiikasta ja kauhusta. Lavastetut usein painajaismaiset maisemat kuvaavat paikkoja, joita ei ole olemassa.


title: Anna Tuori

text: Tuori on osallistunut ryhmänäyttelyihin ja pitänyt yksityisnäyttelyitä Suomessa ja ulkomailla.


title: Anna Tuori

text: Anna Tuorin puoliso on kolumnisti Jyrki Lehtola.


title: Hopeatilhet

text: Hopeatilhet (Hypocoliidae) on vapuslintuihin kuuluva heimo. Heimon lajit on aiemmin luokiteltu kuuluviksi tilhien tai viheltäjien heimoihin, mutta ne voivat olla läheistä sukua myös bulbuleille. BirdLife Suomen käyttämässä luokituksessa hopeatilhien heimoon luetaan kaksi lajia hopeatilhi ("Hypocolius ampelinus") ja hedelmäviheltäjä ("Hylocitrea bonensis"). Hedelmäviheltäjä luetaan toisissa lähteissä kuuluvaksi omaan heimoonsa Hylocitreiidae.


title: Hopeatilhet

text: Hopeatilheä tavataan Lähi-idästä ja hedelmäviheltäjää Indonesiasta.


title: Skegness

text: Skegness on englantilainen vajaan 17 000 asukkaan merenrantakaupunki, joka sijaitsee The Washin suulla Lincolnshiren itärannikolla. Seutu asutettiin jo ennen Rooman vallan aikaa Britanniassa, ja sen asukkaat saivat pitkään elantonsa lähinnä kalastuksesta ja maataloudesta. Kun kylään rakennettiin rautatie vuonna 1873, siitä kehittyi suosittu rantalomakohde Midlandsissa. Vielä nykyäänkin Skegness on suurin lomakaupunki Lincolnshiren rannikolla.


title: Wonderful Life

text: ”Wonderful Life” on englantilaisen synthpopduon Hurtsin "Happiness"-esikoisalbumilta julkaistu single. Kappale julkaistiin Isossa-Britanniassa 22. elokuuta 2010 albumin toisena singlenä ja Tanskassa 3. toukokuuta 2010 ensimmäisenä singlenä. ”Wonderful Life” pääsi singlelistalle monessa maassa, muun muassa Saksassa se oli parhaimmillaan singlelistan sijalla kaksi ja kymmenen parhaan joukossa Tanskassa, Sveitsissä ja Itävallassa.


title: Wonderful Life

text: Digital Spyn haastattelussa Hurtsin laulaja Theo Hutchcraft kertoi laulusta: ”Se pohjautuu pohjimmiltaan kahteen äärimmäisyyteen: olemisesta mies, joka haluaa tappaa itsensä, ja rakkauteen ensisilmäyksellä. Mies seisoo sillalla, aikoen hypätä, kun nainen pysäyttää hänet. He näkevät toisensa ja rakastuvat. Pohjimmiltaan nainen sanoo: ’Tule mukaani, kaikki muuttuu hyväksi.’ Laulu tarjoaa vain pätkän jonkun elämästä, joten emme tiedä mitä tapahtuu lopuksi.”


title: Wonderful Life

text: "The Guardian" -lehden kriitikko Paul Lester kirjoitti: ”Wonderful Life on sydäntäsärkevä tulevaisuuden klassikko. Sulje silmäsi ja kappale vie sinut mukanaan vuoteen 1987 turmeltumattomalla tuotannollaan ja melodiallaan.” BBC:n listablogin kriitikko antoi kappaleelle neljä tähteä viidestä, kutsuen sitä surulliseksi lauluksi, jolla on katkeran optimistiset sanat. "City Life" -lehden kriitikko Sarah Walters antoi kappaleelle kolme tähteä viidestä. Hän sanoi laulun kuulostavan 1980-luvun tuotannolta, mutta että kappaleen vastakohdat, siirtyminen synkästä säkeestä kertosäkeen iloiseen elektromusiikkiin, saavat sen kuulostamaan nykypäivän kappaleelta.


title: Wonderful Life

text: Kappale sijoittui Britannian singlelistan sijalle 21. Suomessa se debytoi virallisen singlelistan sijalla 15, ja pysyi listalla yhteensä 4 viikkoa.


title: Mário Silva

text: Mário Manuel da Silva (s. 23. heinäkuuta 1961 Madina do Boe, Guinea-Bissau) on portugalilainen entinen yleisurheilija, joka kilpaili keskimatkojen juoksussa. Hän edusti seuratasolla Sporting Lissabonia ja Sporting de Bragaa. Silva voitti 1 500 metrillä pronssia sekä sisäratojen MM-kisoista 1991 että EM-kisoista 1990. Hän osallistui olympialaisiin kahdesti, vuosina 1988 ja 1992. Silva ei päässyt 1 500 metrillä finaaliin saakka Barcelonan kisoissa 1992, mutta oli samalla matkalla yhdeksäs Soulin olympialaisissa 1988.


title: Mário Silva

text: Silva voitti yhteensä kymmenen maansa mestaruutta vuosina 1984–1993. Mestaruuksista viisi tuli ulko- ja viisi sisäradoilta.


title: Mário Silva

text: "Lähde: IAAF"


title: Cadillac (vuoden 1964 albumi)

text: Cadillac on brittiläisen The Renegades -yhtyeen ensimmäinen studioalbumi. Se julkaistiin 1964 albumin nimikappaleen noustua single- ja radiolistoille.


title: Cadillac (vuoden 1964 albumi)

text: Nimikappale oli parhaimmillaan myyntilistalla toisena tammikuussa 1965. Radion "Kahdeksan kärjessä" -listalla single nousi kärkeen. "Seven Daffodils" oli niin ikään suosittu kappale. Alkuperäinen levy-yhtiö oli Scandia. Fazer-Finnlevy julkaisi 1990 CD:n, jolla ovat yhtyeen albumit "Cadillac" ja "The Renegades". Jälkimmäinen julkaistiin ensimmäisen kerran 1965. "Lucille" on Little Richardin tunnetuimpia kappaleita. Säveltäjänä hän käytti oikeata nimeään.


title: Cadillac (vuoden 1964 albumi)

text: Kappaleiden tekijät ovat Kim Brown, Denys Gibson, Ian Mallet ja Graham Johnson ellei mainittu.


title: Cadillac (vuoden 1964 albumi)

text: "Cadillac"-kappale on mukaelma Vince Taylorin sävellyksestä "Brand New Cadillac." Ruotsalainen Hep Stars teki oman versionsa kuultuaan Renegadesin sovituksen. Taylorin levy-yhtiö nosti kanteen saatuaan tiedon kappaleen menestyksestä. Asia sovittiin siten, että Taylorin nimi lisättiin tietoihin ja tekijänoikeudet jaettiin puoliksi Renegadesin ja Taylorin kesken. Hep Stars ei tiennyt kappaleen tarkkaa alkuperää, mutta sen versiossa Taylorin nimi on myöhemmin liitetty tekijätietoihin.


title: Cadillac (vuoden 1964 albumi)

text: Kappaleet:


title: Annemieke Bouma

text: Annemieke Bouma on alankomaalainen entinen yleisurheilija, joka kilpaili korkeushypyssä. Hän edusti seuratasolla AV Haarlemia. Bouma voitti pronssia sisäratojen EM-kisoista 1975 tuloksellaan 180 senttimetriä.


title: Annemieke Bouma

text: Bouma voitti maansa mestaruuden kahdesti, ulkoradoilla vuonna 1974 ja sisäradoilla vuonna 1976. Hän paransi Alankomaiden ennätystä yhteensä kuusi kertaa ja seuransa ennätystä 40 kertaa.


title: Cain Velasquez

text: Cain Ramirez Velasquez (s. 28. heinäkuuta 1982 Yuma, Arizona) on yhdysvaltalainen raskaansarjan vapaaottelija ja kaksinkertainen UFC:n mestari.


title: Cain Velasquez

text: Tammikuussa 2013 hänet listattiin maailman parhaaksi raskaan sarjan vapaaottelijaksi. Hän voitti UFC:n raskaansarjan mestaruuden ensimmäisen kerran kukistamalla Brock Lesnarin UFC 121 -tapahtumassa.


title: Cain Velasquez

text: American Kickboxing Academyssä harjoitteleva Velasquez voitti sinivöisten BJJ-mestaruuden vain vuoden harjoittelun jälkeen. Nykyään hän kantaa purppuraa vyötä. Velasquez menetti mestaruusvyönsä Júnior dos Santosille ensimmäisessä erässä tyrmäyksellä UFC on FOX: Velasquez vs. Dos Santos -tapahtumassa 12. marraskuuta 2011. Joulukuussa 2012 Velasquez voitti uusintaottelun dos Santosia vastaan pisteillä ja tuli samalla toisen kerran UFC:n raskaan sarjan mestariksi.


title: International Astronautical Federation

text: International Astronautical Federation (IAF) on globaali avaruustoiminnan yhdistys, joka perustettiin vuonna 1951. Sen toimisto on Pariisissa. Vuonna 2014 siihen kuluu yli 270 jäsenorganisaatiota 64 maasta. Jäsenet ovat eri maiden avaruusalan seuroja, avaruushallintoja ja avaruusalan yrityksiä.


title: International Astronautical Federation

text: IAF on yhteistyössä International Academy of Astronautics- ja International Institute of Space Law-yhteisöjen kanssa. IAF päätoiminto on vuotuinen International Astronautical Congress (IAC).


title: International Astronautical Federation

text: IAF ja YK:n avaruustoiminta ovat toimineen jonkinasteisessa yhteistyössä lähinnä IAF:n kehittyville maille järjestämien seminaarien kautta.


title: International Astronautical Federation

text: Saksalainen professori Berndt Feuerbacher on vuonna 2010 IAF:n puheenjohtaja.


title: International Astronautical Federation

text: IAC-kongressissa jaetaan kolme palkintoa: Allan Emil Memorial Award, Frank Malina Astronautics Medal ja Luigi Napolitano Award.


title: International Astronautical Federation

text: Suomen avaruustutkimusseura on ollut IAF-jäsen vuodesta 1964 alkaen. Lapin yliopisto on osallistunut IAF:n toimintaan myöhemmin.


title: Happiness (Hurtsin albumi)

text: Happiness on englantilaisen synthpopduo Hurtsin esikoisalbumi, joka julkaistiin 6. syyskuuta 2010. Sitä edelsivät kaksi albumilta julkaistua singleä, 23. toukokuuta 2010 julkaistu "Better Than Love" ja 22. elokuuta 2010 "Wonderful Life". Tämän jälkeen levyltä on julkaistu kaksi singleä "Stay" ja "Sunday".


title: Happiness (Hurtsin albumi)

text: "Happiness" on Theo Hutchcraftin, Adam Andersonin, Jonas Quantin, The Nexusen ja Joseph Crossin tuottama. Levy sai kriitikoilta sekalaisia arvosteluja. Se oli Ison-Britannian albumilistan sijalla neljä ensimmäisellä listaviikollaan, kärjessä Kreikan albumilistalla ja kymmenen parhaan joukossa Tanskassa, Suomessa, Irlannissa ja Ruotsissa.


title: Happiness (Hurtsin albumi)

text: "Happiness" on kerännyt sekalaisia arvosteluja musiikkikriitikoilta. Alexis Petridis antoi "The Guardian" -lehdessä albumille kaksi tähteä viidestä ja kirjoitti: "Tulee tunne, että Hurts on viettänyt enemmän aikaa tehden taustatarinastaan kiinnostavan kuin tehden musiikkia." Petridis lisäsi myös Hutchcraftin kuulostavan joissakin kappaleissa yhdeltä Dolmiota mainostavista sätkynukeista, mutta romantiikkakriisin tuskissa. Andrzej Lukowski kehui "Wonderful Life" ja "Better Than Love" singlejä "Drowned in Sound" -palstalla, mutta kirjoitti, ettei albumi ole muilta osin epätoivoisen hauska. Hänen mielestään musiikki oli myös "ohutta" ja koristelu kömpelöä. "The Independent" -lehden kriitikko Andy Gill antoi albumille kolme tähteä viidestä ja kirjoitti: "Se on tehokas ja tyylikäs, mutta siitä puuttuu innovaatio."


title: Happiness (Hurtsin albumi)

text: Keskisuomalaisen musiikkikriitikko Mia Pajunen antoi albumille neljä tähteä viidestä ja kirjoitti yhtyeen tiivistäneen 80-luvun hengen albumille leikitellen ja suvereenisti. Hän myös sanoi albumin linjan olevan selkeä mutta vivahteikas. Tommi Saarikoski kirjoittaa puolestaan desibeli.net-sivustolla Theo Hutchcraftin ja Adam Andersonin luottavan suuriin melodioihin, tunteisiin ja syntetisoituihin äänimattoihin, mutta ettei vaikutelma ole liian melodramaattinen. Saarikoski myös kehuu laulaja Theo Hutchcraftin ääntä kuulaaksi ja dramaattiseksi.


title: Happiness (Hurtsin albumi)

text: "Happiness" nousi ensimmäisellä listaviikollaan Ison-Britannian albumilistan neljännelle sijalle. Sen lisäksi levy nousi Kreikan albumilistan kärkeen ja kymmenen parhaan joukkoon Tanskassa, Suomessa, Irlannissa ja Ruotsissa.


title: UEFA Champions League 2006–2007 (videopeli)

text: UEFA Champions League 2006–2007 on EA Canadan kehittämä ja EA Sportsin julkaisema jalkapalloaiheinen urheilupeli. Pelin aiheena on Mestarien liigan kausi 2006–2007.


title: Hiekkakirppu

text: Hiekkakirppu ("Tunga penetrans") on maapallon trooppisilla alueilla tavattava loishyönteinen.


title: Hiekkakirppu

text: Hiekkakirppu on vain noin yhden millimetrin pituinen, kellertävä ja siivetön hyönteinen. Aikuisella hiekkakirpulla on kookas, etuosastaan terävä pää. Raajoissa ei monista muista kirpuista poiketen ole kampamaisia karvoja tai piikkejä. Keskiruumis on lyhyt. Kirppu kykenee hyppäämään noin 20 senttimetrin matkan. Hiekkakirput ovat tasalämpöisten eläinten ehdottomia loisia ja molemmat sukupuolet imevät verta.


title: Hiekkakirppu

text: Hiekkakirput ovat alun perin peräisin Etelä- ja Keski-Amerikan trooppisilta alueilta sekä Karibianmeren saarilta. Ihmisen toiminnan mukana ne ovat kuitenkin kulkeutuneet suureen osaan Saharan eteläpuolista Afrikkaa, Etelä-Aasiaan ja viime aikoina myös Kaakkois-Aasian maihin.


title: Hiekkakirppu

text: Loinen saapui Länsi-Afrikkaan jo 1600-luvulla orjalaivojen painolastien mukana Amerikoista. Tuolloin se ei kuitenkaan pystynyt leviämään. Vasta vuonna 1872 hiekkakirppupopulaatio saapui Angolaan Brasiliasta ja lähti leviämään kauppareittejä myöten.


title: Hiekkakirppu

text: Hiekkakirppujen aiheuttamaa loisinfektiota kutsutaan tungiaasiksi. Kohdatessaan potentiaalisen isännän, paritellut naaraskirppu hyppää iholle, tyypillisesti raajaan, ja tunkeutuu ihon sisään, mahdollisesti erittämiensä keratolyyttisten entsyymien avulla. Kirpun takaruumiin kärki jää kuitenkin näkyviin, mikä mahdollistaa kirpun hengittämisen ja ulostamisen samalla kun se imee isännän verta. Ruokaileva naaras paisuu jopa 10 mm:n läpimittaiseksi ja kirpun pureutumiskohdan ympärille kehittyy 5–10 mm:n läpimittainen paise. Oltuaan isännässä jonkin aikaa, naaras alkaa munia ja munat putoavat maahan. Munat kuoriutuvat 3–4 vuorokauden kuluttua ja uusi sukupolvi aikuistuu noin kuukauden kuluttua.


title: Hiekkakirppu

text: Hoitamattomana ja huonon hygienian olosuhteissa hiekkakirppuja sisältäville ihoalueille voi muodostua paiseita ja kuolioita, kynnet ja jopa kokonaiset sormet tai varpaat saattavat tuhoutua. Sekundaarisen infektion, erityisesti jäykkäkouristuksen, riski on suuri. Laaja hiekkakirpputartunta voi johtaa kuolemaan.


title: Hiekkakirppu

text: Hoitona on kirppujen kirurginen poisto.


title: Hiekkakirppu

text: Vastoin yleistä käsitystä suljettujen kenkien käyttäminen sandaalien sijaan ei välttämättä ole tehokas tapa ehkäistä hiekkakirpputartuntaa. Sen sijaan oleskelu samoissa tiloissa kotieläinten kanssa ja asuminen maapohjaisissa asumuksissa ovat merkittäviä riskitekijöitä.


title: SSA

text: SSA tai ssa tarkoittaa muun muassa:


title: Moskovan ulkoministerikonferenssi

text: Moskovan ulkoministerikonferenssi pidettiin 18.10.–11.11. 1943 Moskovan Kremlissä ja Spiridovan palatsissa. Kokouksessa valmisteltiin tulevaa Liittoutuneiden Teheranin konferenssiä. Konferenssiin osallistuivat Anthony Eden Yhdistyneestä Kuningaskunnasta, Cordell Hull Yhdysvalloista, Foo Ping-Sheung Kiinasta ja Vjatšeslav Molotov Neuvostoliitosta.


title: Moskovan ulkoministerikonferenssi

text: Kokouksessa hyväksyttiin Yhdysvaltain aloitteesta neljän vallan (Neuvostoliitto, USA, Englanti, ja Kiina) julistus, jossa ne uudistivat vaatimuksensa jatkaa taistelua vihollisen ehdottomaan antautumiseen saakka. Tulevan maailmanrauhan ylläpitämiseksi oli perustettava yleinen kansainvälinen järjestö, jollaisen perustamiseksi oli ryhdyttävä yhteisiin toimenpiteisiin (Moskovan julistus). Neuvostoliiton ulkoasiainkomissaari Molotov antoi näille esityksille kannatuksensa, jonka seurauksena amerikkalaiset lupasivat olla puuttumatta Euroopan tuleviin rajajärjestelyihin ja muihin yksityiskohtiin. Itävallan erottamisesta Saksasta tehtiin kuitenkin tarkempi päätös.


title: Moskovan ulkoministerikonferenssi

text: Konferenssissa sovittiin myös, että rauhankosketukset Saksan satelliittien kanssa hoitaisi lähinnä se liittoutuneisiin kuulunut suurvalta, joka oli kantanut päätaakan kyseistä maata vastaan käydyssä taistelussa. Näin Neuvostoliitto sai osakseen Suomen ja länsivallat vastaavasti Italian. Kokouksessa päätettiin perustaa kolmen suurvallan «Euroopan neuvoa-antava komissio», joka kokoontuisi Lontoossa.


title: Moskovan ulkoministerikonferenssi

text: Kokouksessa valmisteltiin kolmen suuren valtionpäämiehen Churchillin, Rooseveltin ja Stalinin henkilökohtaista tapaamista, joka toteutui joulukuussa Teheranissa.


title: Muhammad Ali Center

text: Muhammad Ali Center on museo ja kulttuurikeskus, joka on perustettu nyrkkeilijä, maailmanmestari Muhammad Alin ja hänen arvojensa kunnioittamiseksi. Museo sijaitsee Louisvillessä Kentuckyn osavaltiossa. Se on avattu vuonna 2005.


title: Muhammad Ali Center

text: Keskuksessa esitellään Alin elämää ja hänen nyrkkeilyuraansa. Siellä pidetään myös näyttelyitä, jotka liittyvät Alin arvoihin: kunnioitukseen, luottamukseen, vakaumukseen, omistautumiseen, hyväntekeväisyyteen ja henkisyyteen. Nyrkkeilyuraa esittelevässä näyttelyssä katsoja voi nähdä Alin tärkeimpiä otteluita ja ennen ja jälkeen otteluita tehtyjä haastatteluja. Siellä on myös nyrkkeilykehä, joka on tehty Alin harjoitusleirin mallin mukaan. Arvoja esittelee esimerkiksi näyttely ”Toivo ja unelmat”. Siihen on koottu 141 eri maasta lähetettyjä piirustuksia ja maalauksia, joissa lapset kertovat, miksi he haluavat tulla aikuisina.


title: Muhammad Ali Center

text: Lisäksi keskuksessa on kaksi taidegalleriaa.


title: Kveita

text: Kveita on Skandien Lyngsalpenen osaan kuuluva vuorenhuippu Yykeän kunnassa, Norjassa. Huipun korkeus merenpinnan tasosta on 1 751 metriä. 1 834-metrinen Jiehkkevárri sijaitsee suhteellisen lähellä lounaan suunnassa.


title: Kveita

text: Helpoin reitti huipulle kulkee Fugldalsbreen-jäätikön kautta. Paras huiputusajankohta on pysyvän lumen aikaan hiihtämällä.


title: Everlast (yritys)

text: Everlast on 1910 perustettu yhdysvaltalainen yritys joka suunnittelee, valmistaa, lisensoi ja markkinoi tarvikkeita, välineitä ja asuja, joita käytetään nyrkkeilyssä, kamppailulajeissa ja fitnessissä. Yhdysvalloissa New Yorkissa sijaitsevan yrityksen tuotteita myydään 101 maassa. Sen omistaa kokonaan Brands Holdings Limited.


title: Everlast (yritys)

text: Everlastin perusti 1910 Jacob Golomb, jonka isä oli räätäli ja innokas uimari. Hän oli tyytymätön aikakauden uima-asuihin, jotka kestivät vain yhden kauden. Hän antoi tuotteilleen takuun, että ne kestäisivät kokonaisen vuoden, ja tuotteiden nimeksi tuli Everlast. Yritys aloitti vähitellen urheiluvälinealan vähittäiskaupan. Nuori Jack Dempsey tutustutti Golombin 1917 nyrkkeilyyn, ja yhteistyön tuloksena syntyi kestävä pääsuojus.


title: Bálggesvárri (Goverdalen)

text: Bálggesvárri on Skandien Lyngsalpenen osaan kuuluva vuori Yykeän ja Tromssan kuntien rajalla, Norjassa. Sen korkein huippu yltää 1 627 metriin merenpinnan tasosta.


title: Store Lenangstinden

text: Store Lenangstinden on Skandien Lyngsalpenen osaan kuuluva vuorenhuippu Yykeän kunnassa, Norjassa. Huipun korkeus merenpinnan tasosta on 1 625 metriä.


title: Sarvet esiin

text: "Sarvet esiin" on tamperelaisen rap-artisti Petri Nygårdin ensimmäinen single hänen viidenneltä studioalbumiltaan "Kaikki tai ei mitään". Single julkaistiin 10. marraskuuta 2010 ja sillä vierailee metalliyhtye Mokoma. Sen tuotannosta vastaa puolestaan MMEN ja siitä on julkaistu musiikkivideo. Kappaleella on äänessä myös Mokoman laulusolisti Marko Annala. Kappaleesta on julkaistu myös Mokoma-remix, jolla kitaran riffit ja rumpukomppi kuuluvat voimakkaammin. Remixversio on alkuperäistä versiota raskaampi.Kappaleen musiikkivideolla Petri Nygård ja Mokoman jäsenet on liitetty eri metalliyhtyiden levyjen kansiin. Videolla nähdään esimerkiksi Ari Koivunen - "Fuel for the Fire"-, Mötley Crüe - "Too Fast for Love"-, Metallica - "Ride the Lightning"-, Iron Maiden - "Piece of Mind"- AC/DC - "Highway to Hell" ja KISS - "Dynasty" levyjen kannet.


title: Abraham Van Helsing

text: Abraham van Helsing on hahmo Bram Stokerin vuonna 1897 kirjoittamassa klassisessa kauhuromaanissa "Dracula". Van Helsing tunnetaan eräänä kauhukirjallisuuden sankareista. Tohtori van Helsingiä ovat näytelleet muun muassa Anthony Hopkins, Laurence Olivier, Edward Van Sloan, Peter Cushing ja Hugh Jackman. Stoker loi van Helsingin vanhaksi ja viisaaksi mieheksi, jolla on muun muassa seuraavat oppiarvot: lääketieteen tohtori, filosofian tohtori ja kirjallisuuden tohtori. Lisäksi hänelle on myönnetty professorin arvonimi.


title: Gamal Belal Salem

text: Gamal Belal Salem (s. 12. syyskuuta 1978 Eldoret, Kenia nimellä Thomas Katui) on kenialaissyntyinen qatarilainen yleisurheilija, joka kilpailee este-, maasto- ja kestävyysjuoksussa. Hän voitti hopeaa 3 000 metrin estejuoksusta Aasian kisoissa 2006. Salem on voittanut myös kaksi mitalia maastojuoksun MM-kisojen joukkuekilpailusta.


title: Gamal Belal Salem

text: "Lähde: IAAF"


title: Mercedes-Benz CL-sarja

text: Mercedes Benz CL-sarja on Mercedes Benzin vuosina 1998–2013 valmistama luksus-coupé-sarja. Sen nimi CL tulee saksan kielen sanoista "Coupe Leicht", "kevyt coupe". CL-sarja perustuu S-sarjan luksus-sedaniin.


title: Mercedes-Benz CL-sarja

text: CL-sarjaa saa 4,7 ja 6,0 litran moottorilla varustettuna. 4,7 litran mallit on varustettu V8-tuplaturbomoottorilla ja kuuden litran mallit V12-moottorilla.


title: Christoph Langen

text: Christoph Langen (s. 27. maaliskuuta 1962 Köln) on saksalainen entinen rattikelkkailija, joka uransa aikana saavutti lukuisia arvokilpailuvoittoja. Nykyisin hän toimii valmentajana Saksan maajoukkueessa.


title: Christoph Langen

text: Langen on koulutukseltaan mekaanikko ja ammatiltaan sotilas. Hänen seuransa on "SpVgg Unterhaching".


title: Christoph Langen

text: Monien muiden rattikelkkailijoiden tavoin myös Langen oli nuorena yleisurheilija. Juniori-ikäisenä hän voitti Baijerin mestaruuden korkeushypyssä ja kymmenottelussa.


title: Christoph Langen

text: Rattikelkkailu-uransa Langen aloitti vuonna 1985 Anton Fischerin ja Christian Schebitzin jarrumiehenä ja voitti Fischerin kanssa kahdesti Saksan mestaruuden. Ensimmäisen MM-kultamitalinsa hän voitti vuonna 1991 neljän miehen kelkassa Wolfgang Hoppen miehistössä. Seuraavana vuonna hän saavutti ensimmäisen olympiamitalinsa Albertvillen kisoista kapteenina kahden miehen kelkkailussa. Kelkkajoukkueen kapteenina hän saavutti olympialaisista 1998 Naganossa kultamitalin neljän miehen joukkueessa ja pronssia kahden miehen kelkkailussa, ja 2002 Salt Lake Citystä kultaa kahden miehen kelkkailussa.


title: Christoph Langen

text: Kaudella 2002/2003 Langen loukkasi jalkanasa ja joutui jättämään kauden kesken. Hän palasi lajin pariin vielä seuraavalla kaudella ja päätti uransa 2004 Königsseen MM-kilpailuihin, missä hän saavutti hopeaa molemmissa kilpailumuodoissa.


title: Christoph Langen

text: Maailmanmestaruuksia Langen saavutti kaikkiaan kahden miehen kelkkailusta viisi ja neljänmiehen kelkkailusta kaksi kappaletta. Euroopan mestaruuden hän voitti kahden miehen kelkkailussa viidesti ja neljän miehen kelkkailussa kahdesti.


title: Christoph Langen

text: Maailmancupissa Langen voitti kokonaiskilpailun kahden miehen kelkkailussa kolme kertaa (1996, 1999, 2004), neljän miehen kelkkailussa yhden kerran (1999) ja yhteiskilpailussa kahdesti (1996, 1999).


title: Christoph Langen

text: Olympialaiset


title: Christoph Langen

text: Maailmanmestaruuskilpailut


title: Christoph Langen

text: Euroopanmestaruuskilpailut


title: Sivistystyönantajat

text: Sivistystyönantajat ry (vuoteen 2010 Yksityisen Opetusalan Liitto) on Suomen opetus- ja korkeakoulualaa edustava työnantajien työmarkkina- ja edunvalvontajärjestö.


title: Sivistystyönantajat

text: Järjestö neuvottelee yleissitovan työehtosopimuksen ja valvoo jäsentensä elinkeinopoliittisia etuja. Yhdistys on Elinkeinoelämän keskusliiton (EK) jäsen.


title: Sivistystyönantajat

text: Sivistystyönantajat ry:n jäseniä ovat muun muassa Suomen yliopistot lukuun ottamatta Maanpuolustuskorkeakoulua sekä noin 300 työnantajana toimivaa yksityistä opetuksen ja koulutuksen järjestäjää. Jäsenet ylläpitävät peruskouluja ja lukioita, ammatillisia toisen asteen oppilaitoksia, ammattikorkeakouluja, taiteen perusopetuksen oppilaitoksia, vapaan sivistystyön oppilaitoksia ja aikuiskoulutusta antavia oppilaitoksia. Yliopistojen ja muiden edellä mainittujen oppilaitosten palveluksessa on yhteensä noin 49 000 työntekijää.


title: Inglewood

text: Inglewood voi viitata seuraaviin:


title: Hordak (hahmo)

text: Hordak on Mattel-leluyhtiön luoman Masters of the Universe -lelusarjan vihollishahmo. Hordakin rooli alkuperäisessä "Masters of the Universe" -animaatiosarjassa oli pienimuotoinen, mutta animaatioon pohjautuvassa sarjakuvassa hahmolla oli hyvin suuri osa.


title: Hordak (hahmo)

text: Hordak on Evil Horden (suomennetussa versiossa "Kauhujoukkojen") johtaja. Hordak oli Kauhujoukkojensa kanssa yksi lelusarjan kolmesta pahuuden voimien joukoista King Hissin Käärmemiesten ja Skeletorin Pahuuden Taistelijoiden ohella. Hordak piti joukkoinensa päämajaa Eternian laitamilla sijaitsevalla Kauhuvyöhykkeellä (engl. "Fright Zone"), joka oli koko universumin pelätyimpiä alueita. Hordakin tavoitteena oli valloittaa Eternia, ja lopulta koko universumi.


title: Hordak (hahmo)

text: Hordak on hyvin voimakas, ja hän hän hallitsee mustaa magiaa. Lisäksi hän kykenee muuttamaan vasemman kätensä aseeksi.


title: Hordak (hahmo)

text: Tällä hetkellä ei ole tiedossa, onko Hordak elossa vai kuollut. Monien arveluiden mukaan hänen entinen oppipoikansa, Skeletor olisi tappanut hänet. Asiasta ei kuitenkaan ole todisteita, eikä Hordakin nykyistä tilaa pystytä sanomaan.


title: 7″

text: 7″ voi tarkoittaa seuraavia:


title: Lantalaiset

text: Lantalaiset on vanha nimitys lähinnä pohjoissuomalaisille talonpojille, vastakohtana pyyntikulttuurin (ja myöhemmin poronhoidon) harjoittajille eli lappalaisille. Lantalaisten asuinalue on Lanta, vastakohtana lappalaisten alue Lappi.


title: Lantalaiset

text: Sanat "Lanta" ja "lantalainen" perustuvat lappalaisten antamaan nimitykseen, joka taas perustuu skandinaavisten kielten sanaan "land", maa. Sanan on kuitenkin suomen kielessä ymmärretty usein liittyvän lantaan, jota karjankasvattajat tuottivat ja maanviljelijät tarvitsivat.


title: Lantalaiset

text: Lapinraja eli Lapin ja Lannan raja on ollut historiallisesti, kansanperinteellisesti ja juridisesti merkittävä rajavyöhyke suomalaisen ja ruotsalaisen talonpoikaisasutuksen ja saamelaisasutuksen välillä. Lapinrajalta alkoivat saamelaisten käyttämät alueet; talonpojat eivät saaneet asettua sen taakse asumaan eivätkä edes metsästää tai kalastaa alueella ilman saamelaisten lupaa. Rajantakaiset alueet eivät myöskään kuuluneet linnalääneihin. Rajaa ei ollut merkitty karttaan tai maastoon, vaan sen sijainti säilyi paikallisena perimätietona. Lapinrajan tarkka sijainti oli usein riitelyn kohteena ja aiheesta käytiin paljon käräjiä. Esimerkiksi 1672 Kemin kesäkäräjillä alkoi oikeudenkäyntien sarja kemijärveläisten talonpoikien sekä Sodankylän ja Keminkylän lappalaisten välillä rajan sijainnista, joka päättyi lopullisesti lappalaisten eduksi vasta 1724.


title: Lantalaiset

text: Saamelaisten ahkerasta käräjöinnistä huolimatta raja siirtyi kuitenkin pikkuhiljaa pohjoisemmaksi talonpoikaisen asutuksen levitessä. Esimerkiksi Tornionjokilaaksossa lapinraja sijaitsi 1400-luvulla Pellon yläpuolella, mutta vuonna 1584 kuningas Juhana III vahvisti lapinrajan Muoniojoen Sonkamuotkan kohdalle, nykyisen Enontekiön kunnan etelärajalle.


title: Lantalaiset

text: Uuden ajan alussa suurvaltapolitiikka johti rajalinjan merkityksen vähenemiseen. Lanta kuului Ruotsille, joka laajensi valtapiiriään levittämällä talonpoikaista suomalaisasutusta, tavoitteena vahventaa otettaan Lapinmaasta venäläisten (jotka myös verottivat lappalaisia) vaikutusvaltaa vastaan. Uusia alueita raivanneet kaskiviljelijät saivat sekä virallisia että tosiasiallisia helpotuksia ja vapautuksia raskaina pidetyistä veroista, sotaväenotoista ja muista yhteiskunnan rasitteista. Usein vapautuksia luvattiin tietyksi aikaa, toisinaan taas virkamies ei edes tavoittanut uudisasukkaita vuosikausiin. Nämä helpotukset myötävaikuttivat maanviljelyn levittäytymiseen ilmaston kannalta entistä epäsuotuisemmille seuduille. Raja määriteltiin viimeksi juridisesti vuonna 1795, mutta silloin se oli jo pitkälti menettänyt merkityksensä saamelaisen ja suomalaisen asutuksen ja elinkeinojen yhtenäistyessä. Vuodesta 1809 sekä (Suomen) Lappi että (Suomen) Lanta kuuluivat samaan hallintoon; osaksi Venäjään kuuluvaa Suomen suuriruhtinaskuntaa.


title: Lantalaiset

text: Raja ei ole yhtenevä nykyisen Lapin läänin, saamelaisalueen tai poronhoitoalueen etelärajojen kanssa; sen sijaan Lapin historiallisen maakunnan rajan voi joiltain osin sanoa perustuvan vanhaan lapinrajaan.


title: Inglewood (Kalifornia)

text: Inglewood on kaupunki lounaisessa Los Angelesin piirikunnassa Los Angelesin keskustan lounaispuolella. Sen väkiluvun arvioitiin 2009 olevan 112 241. Kaupunki sijaitsee suur-Los Angelesin South Bayn alueella.


title: Inglewood (Kalifornia)

text: Inglewood koostuu yhdeksästä naapurustosta, jotka ovat Morningside Park, Downtown Inglewood, Fairview Heights, Arbor Village, Centinela Heights, Sports Village, Century Heights, Inglewood Knolls ja Lockhaven.


title: Inglewood (Kalifornia)

text: Inglewoodin väestön suurimmat etniset ryhmät ovat latinot ja afroamerikkalaiset.


title: Mihail Kuzmin

text: Mihail Aleksejevitš Kuzmin (, 18. lokakuuta 1872 Jaroslavl – 1. maaliskuuta 1936 Leningrad) oli venäläinen kirjailija.


title: Mihail Kuzmin

text: Mihail Kuzmin syntyi vanhauskoiseen aatelisperheeseen. Hän vietti lapsuutensa Saratovissa. Vuonna 1884 perhe muutti Pietariin, jossa Mihail kävi lukion. Vuodesta 1891 lähtien hän opiskeli säveltämistä Pietarin konservatoriossa Nikolai Rimski-Korsakovin johdolla.


title: Mihail Kuzmin

text: Vuonna 1895 Kuzmin matkaili Turkissa, Egyptissa ja Kreikassa ja vuonna 1897 Italiassa. Matkoillaan hän kiinnostui välimerenmaiden historiasta ja kulttuurista. Vuonna 1898 kokemansa henkisen kriisin jälkeen hän vetäytyi Aunuksen ja Volgan luostariyhteisöihin.


title: Mihail Kuzmin

text: Kuzminin ensimmäinen nuottikokoelma ilmestyi vuonna 1898 ja ensimmäinen runojulkaisu vuonna 1905. Suurta huomiota herätti Valeri Brjusovin toimittamassa "Vesy"-lehdessä vuonna 1906 julkaistu runokokoelma "Aleksandrijskije pesni" (”Aleksandrian lauluja”). Sen ilmestymisen jälkeen Kuzminista tuli pietarilaisten kirjailija- ja taiteilijapiirien keskeinen jäsen. Homoseksuaalisia aiheita sisältävästä pienoisromaanista "Siivet" ("Krylja", 1907) muodostui suuri kirjallinen skandaali.


title: Mihail Kuzmin

text: Ensimmäinen runokokoelma "Seti" (”Verkkoja”) ilmestyi symbolistien "Skorpion"-kustantamossa vuonna 1908. Kuzmin kirjoitti myös kertomuksia, näytelmiä ja sävelsi lauluja omiin sanoihinsa. Vuonna 1910 hän julkaisi kehittämänsä ”klarismin” ohjelmanjulistuksen "O prekrasnoi jasnosti".


title: Mihail Kuzmin

text: Lokakuun vallankumouksen jälkeen Kuzmin jäi Pietariin, mutta pysytteli kaukana politiikasta. 1920-luvun aikana hän julkaisi vielä muutamia runokirjoja. Niistä viimeiseksi jäi "Forel razbivajet ljod" (”Lohi murtaa jään”) vuonna 1929. 1930-luvulla Kuzmin jatkoi kirjoittamista, mutta onnistui julkaisemaan vain käännöksiä. Elämänsä loppuvaiheet hän vietti köyhyydessä. Kirjallinen jäämistö katosi hänen ystävänsä Juri Jurkunin pidätyksen yhteydessä vuonna 1938.


title: Casablancan konferenssi (1943)

text: Casablancan konferenssi pidettiin 14.–23.1. 1943 Marokon Casablancassa, jossa tapasivat toisensa edustajineen Britannian pääministeri Winston Churchill ja Yhdysvaltain presidentti Franklin Roosevelt.


title: Casablancan konferenssi (1943)

text: Tapaamisessa korostuivat erilaiset näkemykset, joita valtiojohtajilla oli Hitlerin kukistamisesta. Britit halusivat jatkaa taistelua Välimerellä ennen Englannin kanaalin ylitehtävää päähyökkäystä Eurooppaan. Brittien kaavailujen mukaan hyökkäys Italiaan ja Sisiliaan johtaisi siihen, että saksalaiset joutuisivat vetämään joukkojaan italialaisten avuksi Ranskasta ja Alankomaista, joka taas puolestaan suistaisi Mussolinin vallasta. Samalla saataisiin tukikohtia Liittoutuneiden pommituksille Saksan sota- ja Romanian öljyteollisuutta vastaan. Amerikkalaiset uskovat suunnitelman sitovan tarpeettomasti voimia sodan sivunäyttämöille ja heikentävän siten Englannin kanaalin ylitystä. Erimielisyyttä aiheutti myös Rooseveltin ehdottoman antaumisen vaatimus.


title: Casablancan konferenssi (1943)

text: Tärkein Casablancan päätöksistä oli ehdottoman antautumisen vaatimus Saksalle ja sen liittolaisille. Päätöksellä pyrittiin estämään ainakin muodollisesti liittoutuneisiin kuuluvien maiden erilliset rauhansopimukset Saksan ja sen liittolaisten kanssa, mikä vahvisti luottamusta Hitlerin vastaisessa koalition piirissä. Churchill ja Roosevelt sopivat Pohjois-Afrikan operaation jälkeen siirtävänsä sotaponnistelut akselivaltojen heikoimpana lenkkinä pitämäänsä Italiaa vastaan.


title: Ritva Vastamäki

text: Ritva Annikki Vastamäki (s. 16. tammikuuta 1947 Kuusisto) on suomalainen lääkäri ja poliitikko. Vastamäki toimi kansanedustajana vuosina 1987–1991. Kansanedustajana hän edusti Hämeen läänin eteläistä vaalipiiriä ja kuului Kansallisen Kokoomuksen eduskuntaryhmään. Vastamäki on työskennellyt Lounais-Hämeen aluesairaalan kirurgian osastolääkärinä vuosina 1980–1990 ja apulaisylilääkärinä vuodesta 1991.


title: Chuck Wepner

text: Charles ”Chuck” Wepner (26. helmikuuta 1939 New York City, Yhdysvallat) on yhdysvaltalainen entinen raskaansarjan nyrkkeilijä, joka tunnettiin lempinimellä "Bayonne Bleeder" (). Tämä johtui hänen kotipaikkakunnastaan New Jerseyn Bayonnesta ja Wepneriä koko uran ajan vaivanneista heikoista kasvoista, joihin aukesi otteluiden aikana useita verta vuotavia haavoja. Tästä syystä monet Wepnerin ottelut päättyivät tappioon tekniseen tyrmäyksellä, kun ottelut keskeytettiin lääkärin toimesta. Wepnerin kasvoja jouduttiin hänen ammattilaisuransa aikana paikkaamaan yli 300 tikillä.


title: Chuck Wepner

text: Wepner kohtasi uransa aikana monia entisiä tai tulevia maailmanmestareita, kuten George Foreman, Sonny Liston ja Ernie Terrell, mutta silti hänellä oli vaikeuksia päästä haastamaan hallitseva maailmanmestari. Hän onnistui uransa aikana nousemaan korkeimmillaan New Jerseyn osavaltion raskaansarjan mestariksi. Vaikka Wepner ei koskaan voittanutkaan maailmanmestaruusvyötä, muistetaan hänet erityisesti vuonna 1975 käymästään maailmanmestaruusottelusta Muhammad Alia vastaan, johon hän lähti selkeänä altavastaajana. Viinakaupassa työskennellyt Wepner sai suuren ottelupalkkionsa turvin ensimmäistä kertaa elämässään peräti kahdeksan viikon ajan keskittyä pelkästään harjoitteluun tulevaa otteluaan varten, josta muodoistuikin pienoinen yllätys, kun Wepner onnistui kaatamaan Alin yhdeksännessä erässä kerran kanveesiin. Vastoin odotuksia hän kesti ottelussaan Alia vastaan aina sen viimeiseen erään asti, jolloin Ali tyrmäsi hänet. Sylvester Stallone on sanonut, että tuo ottelu ja ennen kaikkea Wepnerin yllättävä nousu odotusten yläpuolelle inspiroi häntä käsikirjoittamaan läpimurtoelokuvansa "Rocky".


title: Chuck Wepner

text: Wepner nyrkkeili jo lapsena 9-10-vuotiaana, mutta menetti kiinnostuksensa löydettyään itselleen uuden lajin koripallosta. Myöhemmin liityttyään merijalkaväkeen hän aloitti amatöörinyrkkeilemisen, koska pääsi sillä tavalla viettämään ylimääräisiä lomia. Hän nousi oman lentotukikohtansa nyrkkeilymestariksi. Kun Wepner pari vuotta myöhemmin vapautettiin palveluksesta häntä kehotettiin osallistumaan "Golden Gloves"-turnaukseen. Wepner voitti raskaansarjan kultaa ja ryhtyi pian tämän jälkeen ammattinyrkkeilijäksi.


title: Chuck Wepner

text:
Wepnerin ensimmäinen ammattilaisottelu oli George Cooperia vastaan 5. elokuuta 1964. Hän voitti Cooperin tyrmäyksellä kolmannessa erässä. Tämän jälkeen Wepner otteli kolme voittoa ja kaksi tasapeliä ennen kohtaamistaan Bob Stallingsin kanssa 19. lokakuuta 1965, jolle hän hävisi kuudennessa erässä pisteillä. Vuonna 1966 hän otteli Madison Square Gardenissa New Yorkissa Buster Mathisia vastaan, joka oli aiemmin voittanut maailmanmestari Joe Frazierin olympiakarsinnoissa ja tulisi vielä nousemaan maailmanmestarin haastajaksi. Tuolloin voittamaton Mathis voitti ottelun kolmannessa erässä teknisellä tyrmäyksellä.
Wepner otteli vuonna 1966 viisi kertaa (yksi tappio, neljä voittoa), kolme kertaa vuonna 1967 (yksi tappio, kaksi voittoa) ja kuusi kertaa vuonna 1968 (kuusi voittoa). Vuonna 1969 hän kohtasi José Romanin San Juanissa Puerto Ricossa 22. kesäkuuta. Roman voitti ottelun jaetuin tuomariäänin 2-1. Wepner piti ottelutulosta ryöstönä, sillä omasta mielestään hän voitti ottelun selvästi.


title: Chuck Wepner

text: Seuraavaksi Wepner kohtasi tulevan maailmanmestarin George Foremanin, joka oli voittanut olympiakultaa raskaassa sarjassa ja otellut ammattilaisurallaan vasta kolme ottelua. Wepner hävisi nuorelle nyrkkeilijälle kolmannessa erässä teknisellä tyrmäyksellä silmäkulmansa auettua. Wepner on myöhemmin myöntänyt yllättyneensä siitä, miten voimakas Foreman oli. 29. kesäkuuta 1970 Wepner kohtasi entisen maailmanmestarin Sonny Listonin tämän uran viimeisessä ottelussa. Liston voitti kymmenennessä erässä teknisellä tyrmäyksellä. Wepner kävi ottelun aikana viidennessä erässä ensimmäisen kerran kanveesissa Listonin voimakkaan vartaloiskun takia. Yhdeksännen erän jälkeen tuomari keskeytti ottelun, kun Wepnerin kasvoihin oli auennut monia verta vuotavia haavoja. Ottelun jälkeen Wepner harkitsi ensimmäistä kertaa uransa aikana lopettamista, koska katsoi tulleensa kunnolla lyödyksi. Hän keskusteli asiasta managerinsa kanssa ja he päättivät pitää taukoa nyrkkeilystä. Mietittyään asiaa tarkkaan päätti Wepner antaa lajille vielä mahdollisuuden.


title: Chuck Wepner

text: Vuonna 1971 Wepner otteli neljä ottelua, vuonna 1972 ja 1973 kaksi ja vuonna 1974 neljä. Vuonna 1973 hän voitti entisen WBA:n maailmanmestarin Ernie Terrellin pisteillä 12. eräisessä kamppailussa.


title: Chuck Wepner

text: Wepnerin ammattilaisuran kirkkaimpiin hetkiin kuuluu New Jerseyn raskaansarjan osavaltionmestaruus, jota hän piti hallussaan kahteen otteeseen. 28. huhtikuuta 1967 voitti John McAteerin ottelussa vapaana olevasta. Hän menetti mestaruuden vuonna 1971 Randy Neumannille, joka voitti Wepnerin pisteillä 12. eräisessä ottelussa 9. joulukuuta. Wepner kuitenkin palasi ja voitti osavaltionmestaruutensa takaisin uusintaottelussa 15. huhtikuuta 1972. Tämän jälkeen Wepner puolusti osavaltionmestaruuttaan epäsäännöllisesti, mutta menestyksekkäästi kolme kertaa ennen sen menettämistä Scott Frankille vuonna 1978, uransa viimeiseksi jääneessä ottelussa.


title: Chuck Wepner

text: Wepner oli rankattu yhdeksi maailman kymmenestä parhaimmasta nyrkkeilijästä, mutta silti hänen mahdollisuutensa nousta maailmanmestaruusotteluun olivat pienet. Vuonna 1974 promoottori Don King soitti hänelle ja kysyi, haluaisiko Wepner otella Terry Hinkea vastaan Salt Lake Cityssä syyskuussa 1974. Ottelun palkintona olisi ottelu maailmanmestari George Foremania vastaan. Wepner tyrmäsi Hinken 11. erässä, mutta pian ottelun jälkeen Foreman yllättäen menetti mestaruutensa Muhammad Alille. Wepner kuvitteli näin menettäneensä mahdollisuutensa päästä ottelemaan tittelistä, mutta toisin kävi. Katsoessaan televisiota kotonaan hänen äitinsä soitti hänelle ja kertoi lukeneensa lehdestä, että Ali puolustaisi maailmanmestaruuttaan ensimmäistä kertaa Wepneriä vastaan.


title: Chuck Wepner

text: Päästessään vihdoin mestaruusotteluun Wepner oli 35-vuotias mies, joka työskenteli päivisin viinakaupassa ja harjoitteli nyrkkeilemistä öisin. Hän oli otellut amatöörinä ja ammattilaisena yhteensä 147 ottelua ja hänen ammattilaistilastonsa olivat 30-9-2 ennen pääsyä haastajaksi. Epätodennäköistä ottelua pidettiin vain lämmittelynä ennen Alin seuraavaa korkeatasoista ottelua. Mestarin ottelupalkkio oli 1,5 miljoonaa kun Wepnerille annettiin vain 100 000 dollaria, mikä oli silti kymmenen kertaa enemmän, mitä hän oli koskaan tienannut yhdestä ottelusta. 35-vuotias Wepner pystyi palkkionsa turvin ensimmäistä kertaa urallaan harjoittelemaan koko päiväisesti keskittyen vain otteluunsa. Yhdessä valmentajansa Bill Prezantin kanssa hän matkusti Catskill Mountainsiin kahdeksan viikon harjoitusleirille, minkä jälkeen Prezant lupasi, että hänen suojattinsa mestaruusottelusta tulisi "suurin yllätys nyrkkeilyhistoriassa".


title: Chuck Wepner

text: Wepner kohtasi Alin 14. helmikuuta 1975 Ohiossa Clevelandissa ottelussa, jonka panoksena olivat kahden merkittävimmän nyrkkeilyliiton, WBA:n ja WBC:n, maailmanmestaruudet. Hänen taktiikkanaan oli läpi ottelun painostaa Alia ja yrittää näin saada hänet väsymään. Ensimmäiset kuusi erää mestari yritti hyödyntää "rope-a-dope"-taktiikkaa saadakseen Wepnerin väsyttämään itsensä ja jäi köysiin makaamaan päätään suojaten. Kun Wepner tajusi, että hänen olisi tässä tilanteessa vaikea lyödä Alia päähän, hän alkoi iskeä sääntöjenvastaisia iskuja mestarin takaraivoon. Kun Wepner ei saanut tästä varoitusta, joutui Ali muuttamaan taktiikkaansa ja ottelemaan aggressiivisemmin. Seitsemännessä erässä Alin isku avasi haavan Wepnerin vasemman silmän yläpuolelle ja hänen lääkintämiehensä joutuivat paikkaamaan sitä erityisellä voiteella. Ali oli hallinnut ottelua selvästi ensimmäisten kahdeksan erän ajan, kunnes yhdeksännessä erässä Wepnerin isku vartaloon kaatoi Alin kanveesiin. Tämänkin jälkeen Wepner jatkoi painostavaa taktiikkaansa, mutta alkoi väsyä kovaan tahtiin. 13. erän jälkeen hän ei enää kyennyt saamaan ottelua hallintaansa ja kaatui kanveesiin 15 erässä. Vaikka hän kykeni vielä nousemaan ylös tuomarin laskennan ollessa jo yhdeksän kohdalla, ei hänen annettu enää jatkaa ottelua, jolloin Ali julistettiin ottelun voittajaksi teknisellä tyrmäyksellä. Kamppailun päätyttyä Ali kaatui kanveesiin väsymyksestä. Hän on myöhemmin sanonut, ettei kukaan muu ihminen Wepnerin lisäksi pystyisi ottelemaan noin viidentoista erän ajan. Myös Wepner oli tappiostaan huolimatta tyytyväinen kamppailuun, sillä hän katsoi hävinneensä parhaimmalle.


title: Chuck Wepner

text: Haastajan kasvoja jouduttiin paikkaamaan ottelun jälkeen 23 uudella tikillä. Vaikka Wepnerin avustajat yrittivät useita kertoja saada Alin suostuteltua uusintaotteluun, nämä kaksi eivät enää tämän jälkeen kohdanneet kehässä.


title: Chuck Wepner

text: Wepnerin sinnikkyys huomioitiin nopeasti, sillä hän poseerasi maaliskuun 1975 "Sports Illustratedin" kannessa.


title: Chuck Wepner

text: Hävittyään Alille Wepner otteli enää yhdeksän ottelua. Vuonna 1976 hän kohtasi vapaapainija André the Giantin näytösottelussa, joka päättyi Wepnerin tappioon, kun Giant heitti hänet ulos kehästä. Hän lopetti uransa vuonna 1978. Wepnerin uratilastot ovat 35 voittoa (17 tyrmäyksellä), 14 tappiota ja kaksi tasapeliä.


title: Chuck Wepner

text: Nykyään Wepner työskentelee newjerseylaisissa Majestic Wines ja Spirits in Carlstadt-yrityksissä.


title: Chuck Wepner

text: Chuck Wepnerin ottelu Muhammad Alia vastaan innoitti nuorta näyttelijää Sylvester Stallonea käsikirjoittamaan "Rocky"-elokuvan. Kaksi viikkoa käymänsä maailmanmestaruusottelun jälkeen Stallone soitti Wepnerille ja kertoi elokuvaideastaan, jolle Wepner antoi luvan. Elokuva kertoi 30-vuotiaasta amerikanitalialaisesta nyrkkeilijästä, Rocky Balboasta, joka pääsee yllättäen haastamaan maailmanmestari Apollo Creedin. Nähtyään vuonna 1976 ilmestyneen filmin kertoi Wepner olevansa siihen hyvin tyytyväinen.


title: Chuck Wepner

text: Sylvester Stallone kirjoitti Wepnerille roolin menestyselokuvan jatko-osaan "Rockyn uusintaottelu", jossa hänen oli tarkoitus näytellä Ching Wepner nimistä hahmoa. Vaikka hahmolla oli käsikirjoituksessa peräti 32 vuorosanaa, leikattiin koko rooli pois käsikirjoituksesta 19 päivää ennen kuvausten alkamista.


title: Chuck Wepner

text: 2000-luvun alkupuolella Wepner haastoi Stallonen oikeuteen "Rocky"-elokuvasarjan DVD-julkaisujen vuoksi, joissa mainittiin hänen nimensä useita kertoja ilman, että asianosaiselle olisi maksettu tästä korvauksia.


title: Chuck Wepner

text: Chuck Wepnerin tulokset Boxrecissa


title: Alexander Louis Leloir

text: Alexander Louis Leloir (14. maaliskuuta 1843 – 1884) oli ranskalainen taidemaalari. Hänen nuorempi veljensä oli taidemaalari ja näytelmäkirjailija Maurice Leloir.


title: Léon Bonnat

text: Léon Joseph Florentin Bonnat (20. kesäkuuta 1833 Bayonne – 8. syyskuuta 1922 Monchy-Saint-Éloi) oli ranskalainen muotokuvamaalari.


title: Léon Bonnat

text: Bonnat syntyi Ranskan Bayonnessa, mutta hänen perheensä muutti Espanjan Madridiin hänen ollessaan 14-vuotias, koska hänen isänsä oli perustanut sinne kirjakaupan. Isänsä kuoltua vuonna 1853 Bonnat muutti Pariisiin. Hän opiskeli maalausta ensin Madridissa Federico de Madrazon johdolla ja myöhemmin Pariisissa Léon Cognietin johdolla saatuaan Bayonnen kaupungilta 1500 frangin suuruisen apurahan. Hänen töitään oli ensi kerran esillä Pariisin salongissa vuonna 1857 ja voitettuaan seuraavana vuonna Prix de Rome -apurahan hän täydensi opintojaan Roomassa vuosina 1858–1860. Vuonna 1869 hänet palkittiin mitalilla Pariisin salongissa näytteillä olleista töistään. Bonnat’n varhaistuotanto käsittää enimmäkseen espanjalaisesta barokista vaikutteita ottaneita uskonnollisia maalauksia. Tehtyään vuonna 1868 matkan Egyptiin ja Jerusalemiin hän maalasi myös joitain itämaisia töitä. Hänet kuitenkin muistetaan parhaiten sarjasta Ranskan ja Euroopan merkkihenkilöiden muotokuvia, joita hän maalasi vuodesta 1875 alkaen. Niissä hänen taiteellisina esikuvinaan olivat muun muass Velázquez ja muut espanjalaiset realistit. Bonnat maalasi kaikkiaan noin 200 muotokuvaa, joista useimmat ovat valokuvamaisen tarkasti toteutettuja ja väreiltään hillittyjä. Tunnettuja ovat muun muassa muotokuvat Ranskan presidenteistä Adolphe Thiersistä (1877) ja Jules Grévystä (1880), kirjailija Victor Hugosta (1878), tiedemies Louis Pasteurista (1886) sekä kardinaali Charles Lavigeriesta (1888).


title: Léon Bonnat

text: Bonnat valittiin vuonna 1881 Ranskan instituutin jäseneksi. École des Beaux-Arts -taidekoulussa hän toimi vuodesta 1888 maalaustaiteen professorina ja vuodesta 1905 koko laitoksen johtajana. Hän oli monien tunnettujen taidemaalarien, kuten Thomas Eakinsin, Gustave Caillebotten ja Henri de Toulouse-Lautrecin opettaja. Bonnat kuului myös pitkään Pariisin salongin palkintolautakuntaan ja toimi useasti sen puheenjohtajana.


title: Léon Bonnat

text: Bonnat keräsi suuren taidekokoelman ja perusti sen avulla vuonna 1901 syntymäkaupunkiinsa Bayonneen Musée Bonnat -taidemuseon. Loputkin hänen kokoelmastaan siirtyivät museon haltuun hänen kuoltuaan vuonna 1922.


title: Pauli Saapunki

text: Pauli Johannes Saapunki (s. 2. huhtikuuta 1945 Oulu) on suomalainen poliitikko. Saapunki toimi kansanedustajana neljä vaalikautta vuosina 1987–2003 edustaen ensin Oulun läänin ja sitten Oulun vaalipiiriä ja kuului Suomen Keskustan eduskuntaryhmään. Koulutukseltaan Saapunki on konepuuseppä ja meijeriteknikko ja toimi ennen kansanedustajuuttaan juustomestarina, käyttöteknikkona sekä hankinta- ja kuljetuspäällikkönä. Hän oli Suomi–Venäjä-Seuran valtuuston puheenjohtajana 2011–2014.


title: Pauli Saapunki

text: Saapunki on Suomen Venäjän kunniakonsuli.


title: Helge Mether-Borgström

text: Helge Mether-Borgström (1913–1985) oli suomalainen mainosgraafikko. Hän suunnitteli Marimekon logon.


title: Helge Mether-Borgström

text: Mether-Borgström on varsin tunnettu suomalaisena julistetaiteilijana. Hänen puolisonsa oli Ulla o.s. Stierncreutz, myöhemmin arkkitehti Helvi Mether-Borgström. Hänen poikansa oli taiteilija Mikael Stierncreutz (k. 1976).


title: Menodotos Nikomedialainen

text: Menodotos Nikomedialainen (, 100-luku jaa.) oli antiikin kreikkalainen lääkäri ja pyrrhonistiseen koulukuntaan kuulunut filosofi. Hän oli kotoisin Nikomediasta Bithyniasta.


title: Menodotos Nikomedialainen

text: Menodotos kuului antiikin lääketieteen empiriiseen koulukuntaan, joka yhdisti empirismin ja skeptisismin. Hän oli Antiokhos Laodikealaisen oppilas ja Herodotos Tarsoslaisen opettaja. Menodotos hylkäsi eräät Asklepiades Bithynialaisen mielipiteet, ja vastusti dogmaattisen koulukunnan näkemyksiä. Menodotos oli aikanaan kuuluisa, ja Galenos lainaa häntä usein.


title: Menodotos Nikomedialainen

text: Menodotos vaikuttaa kirjoittaneen teoksia, joita Diogenes Laertios käytti lähteenään. Niitä ei ole kuitenkaan säilynyt. Galenoksen teosten joukossa on kuitenkin lyhyt tutkielma nimeltä "Galeni Paraphrastae Menodoti Suasoria ad Artes Oratio". Se on saattanut olla alun perin Menodotoksen teos, jota Galenos on muokannut.


title: Rita Kirst

text: Rita Kirst (omaa sukua Schmidt, s. 21. lokakuuta 1950 Großgrimma) on saksalainen entinen yleisurheilija, joka kilpaili korkeushypyssä. Hän edusti seuratasolla SC DHfK Leipzigia ja maajoukkuetasolla Itä-Saksaa. Kirst voitti sisäratojen EM-kisoissa viisi mitalia, joista kolme oli kultaisia ja kaksi pronssisia. Hän osallistui olympialaisiin kolmesti, vuosina 1968–1972. Kirst sijoittui viidenneksi Méxicossa 1968 ja Münchenissä 1972, mutta jäi sijalle 22 Montrealin kisoissa 1976.


title: Rita Kirst

text: Kirst voitti yhteensä 11 maansa mestaruutta. Mestaruuksista seitsemän tuli ulko- ja neljä sisäradoilta. Myös Ritan aviomies Joachim Kirst oli olympiatason yleisurheilija.


title: Empiirinen koulukunta

text: Empiirinen koulukunta () oli lääketieteellinen koulukunta antiikin Kreikassa ja Roomassa. Koulukunnan perustajina pidetään Serapion Aleksandrialaista ja Filinos Koslaista kolmannella vuosisadalla jaa.


title: Empiirinen koulukunta

text: Koulukunnan jäseniä kutsuttiin empiirikoiksi siksi, että he katsoivat perustavansa toimintansa ainoastaan havaintoihin eli ilmeisiin tosiseikkoihin, ja pyrkivät jättämään teoretisoinnin esimerkiksi sairauksien syitä koskien. Näin ollen he olivat vastakohta toiselle antiikin lääketieteen koulukunnalle, dogmaattiselle koulukunnalle. Kolmas koulukunnista, metodinen koulukunta, sijoittui näkemyksissään näiden kahden puoliväliin.


title: Empiirinen koulukunta

text: Empiirisen koulukunnan tunnettuja jäseniä ovat muun muassa kreikkalaiset Apollonios Kitionlainen, Glaukias, Herakleides, Bakkhios, Zeuksis, Menodotos, Theodas, Herodotos ja Aiskhrion, sekä gallialainen Marcellus Empiricus. Sekstos Empeirikos oli empiristi lisänimeltään, mutta antaa itse ymmärtää kannattavansa enemmän metodisen koulukunnan näkemyksiä: hän oli filosofiselta koulukunnaltaan pyrrhonisti, ja katsoi, etteivät empiirisen koulukunnan näkemykset ole yhteensopivia pyrrhonistisen skeptisismin kanssa, koska koulukunta esittää positiivisia väitteitä ei-ilmeisten asioiden tavoittamattomuudesta.


title: Body Volume Index

text: Body Volume Index (BVI) on tapa mitata ihmisten ylipainoa. BVI:ssä kolmiulotteisen vartaloskannerin avulla muodostetaan malli ihmisestä, jonka avulla voidaan määrittää kehon eri osien tilavuus ja koostumus. BVI:tä on ehdotettu painoindeksin korvaajaksi.


title: Body Volume Index

text: Painoindeksi perustuu kehon kokonaismassaan, mutta ei ota huomioon massan jakautumista. BVI huomioi massan jakautumisen. Viimeaikaiset tutkimukset ovat osoittaneet painoindeksin puutteelliseksi yksilön terveysriskiä arvioitaessa.


title: Body Volume Index

text: BVI kehitettiin vuonna 2000 tietokoneavusteisena mittausmenetelmäksi ihmisen ylipainon määrittämiseen ja vaihtoehdoksi painoindeksille. BVI:ssä mitataan vyötärönympärys ja vyötärö–lantio-suhde.


title: Body Volume Index

text: BVI on ohjelmisto, jota voidaan käyttää yhdessä kolmiulotteisen vartaloskannerin kanssa. BVI:n avulla voidaan erottaa henkilöt, joilla on sama painoindeksi, mutta joiden paino jakaantuu eri tavalla.


title: Body Volume Index

text: BVI-menetelmälle tehdään kliinisiä testejä Yhdysvalloissa ja Euroopassa osana kaksivuotista tutkimusprojektia.


title: Leila Lehtinen

text: Leila Elisabet Lehtinen (s. 25. huhtikuuta 1966 Helsinki) on suomalainen poliitikko. Koulutukseltaan hän on kauppatieteen ylioppilas. Lehtinen toimi kansanedustajana vuosina 1991–1995. Hänet valittiin eduskuntaan Uudenmaan läänin vaalipiiristä ja hän kuului Kansallisen kokoomuksen eduskuntaryhmään.


title: Venäjän väestönlaskenta 2010

text: Venäjän väestönlaskenta 2010 () on Venäjän toinen väestönlaskenta Neuvostoliiton hajoamisen jälkeen. Viimeksi väestönlaskenta suoritettiin vuonna 2002. Väestönlaskenta suoritettiin 15.−25. lokakuuta 2010. Ennakkotulokset julkaistiin aikataulun mukaan huhtikuussa 2011 ja koko väestönlaskenta vuoden 2012 loppupuolella.


title: Venäjän väestönlaskenta 2010

text: Väestönlaskennan valmistelut alkoivat jo 2007. Tuolloin väestönlaskentaa suunniteltiin suoritettavaksi vuoden 2010 lokakuussa, mutta sen pelättiin myöhästyvän rahoitusongelmien takia vuodelle 2013. Vladimir Putin ilmoitti kuitenkin 30. lokakuuta 2009, että hanke saisi 10,5 miljoonan ruplan rahoituksen ja väestönlaskenta saatettiin aloittaa aikataulun mukaisesti. Väestönlaskentaa varten palkattiin 62 000 vakituista ja 700 000 määräaikaista työntekijää Työntekijöiden palkkoihin kuluu lähes kaksi kolmannesta väestönlaskentaa varten osoitetuista rahoista.


title: Janne Viitamies

text: Janne Sakari Viitamies (s. 21. tammikuuta 1964 Lahti) on entinen kansanedustaja ja kaupunkikeskustan kehittämisen asiantuntija. Hän on koulutukseltaan filosofian tohtori.


title: Janne Viitamies

text: Viitamies on työskennellyt kaupunkikehittäjänä ja -tutkijana 2000-luvulla Jyväskylässä, Lahdessa, Mikkelissä, muualla Itä-Suomessa, Vantaalla, Helsingissä ja Huittisissa.


title: Janne Viitamies

text: Viitamies toimi Mikkelissä kaupunkikeskustan kehittämisyhdistys Mikken toiminnanjohtajana 2001–2013. Mikkelin keskustauudistus palkittiin vuonna 2012 kaupunkikeskustapalkinnolla. Mikkelin kaupunki muisti Viitamiestä Pro Mikkeli -mitalilla.


title: Janne Viitamies

text: Viitamies työskenteli Lahti City ry:n toiminnanjohtajana Lahdessa 2013–2018 ja samaan aikaan keskustakehittämisen konsulttina useissa kaupungeissa Etelä-Suomessa. Lahteen rakennettiin keskuspysäköintilaitos torin alle, laajennettiin kävelykeskustaa ja alettiin Viitamiehen aloitteesta suunnitella taide- ja muotoilukeskusta.


title: Janne Viitamies

text: Vuonna 2014 Viitamies toimitti kaupunkikeskustan kehittämisen käsikirjan "Citybook '14" yhdessä arkkitehti Pokko Lemminkäisen kanssa. Ympäristöministeriö tuki julkaisun tuottamista. Viitamiehen kaupunkitutkimuksen väitöskirja "Kenen Aleksi sen Helsinki – Kluuvin kävelykatutaistelut 1968–2003" valmistui vuonna 2016. Se käsittelee osallistumisoikeutta kaupungin kehittämiseen ja kaupunkitilan demokratian edellytyksiä.


title: Janne Viitamies

text: Elokuussa 2018 Viitamies aloitti Jyväskylän kaupunkikeskustan kulttuuritilojen ja -toimintojen projektipäällikönä.


title: Janne Viitamies

text:
Viitamies oli valittuna kansanedustajaksi vuosina 1995–1999 Mikkelin läänin vaalipiiristä ja kuului Sosialidemokraattiseen eduskuntaryhmään.
Janne Viitamiehen sisar Pauliina Viitamies on myös ollut sosiaalidemokraattien kansanedustaja.


title: Janne Viitamies

text: Viitamies palkittiin vuonna 2011 Vuoden mikkeliläisen kunniamaininnalla ja vuonna 2013 Pro Mikkeli -mitalilla.


title: Stand Up and Scream

text: Stand Up and Scream on brittiläisen metalcore-yhtyeen Asking Alexandrian ensimmäinen albumi. Se julkaistiin vuonna 2009 ja se on ollut parhaimmillaan 170:s Billboard 200 -listalla.


title: Stand Up and Scream

text: Kappaleet ”Hey There Mr. Brooks”, ”A Prophecy” ja ”Final Episode (Let’s Change the Channel)” ovat ladattavissa Rock Band Networkissa.


title: Marjut Kaarilahti

text: Marjut Hannele Kaarilahti (s. 26. helmikuuta 1960 Skövde, Ruotsi) on suomalainen poliitikko. Koulutukseltaan hän on terveydenhoitaja. Kaarilahti toimi kansanedustajana kaksi vaalikautta vuosina 1991–1999. Hän edusti Turun läänin eteläistä vaalipiiriä ja kuului Kansallisen Kokoomuksen eduskuntaryhmään.


title: Pekka Starast

text: Vesa Veli-Pekka Starast (11. helmikuuta 1956 Imatra – 8. kesäkuuta 2011 Helsinki) oli suomalainen poliitikko. Starast toimi kansanedustajana kaksi vaalikautta vuosina 1979–1987 edustaen Kymen läänin vaalipiiriä ja kuului sosialidemokraattiseen eduskuntaryhmään.


title: Erja Lahikainen

text: Erja Helena Lahikainen (s. 21. helmikuuta 1954 Heinola) on suomalainen poliitikko. Lahikainen toimi kansanedustajana vuosina 1991– 1995. hän edusti Mikkelin läänin vaalipiiriä ja kuului sosialidemokraattiseen eduskuntaryhmään.


title: Ettore Bassi

text: Ettore Bassi on italialainen näyttelijä. Hän esittää Davide Riveraa, Rexin isäntää, sarjassa "Poliisikoira Rex".


title: Hannu Kemppainen

text: Hannu Samuli Kemppainen (s. 21. helmikuuta 1951 Paltamo) on suomalainen lääkäri ja poliitikko. Kemppainen toimi kansanedustajana vuosina 1983–1987 ja uudelleen vuosina 1991–1999. Hän edusti Oulun läänin vaalipiiriä ja kuului Suomen Keskustan eduskuntaryhmään.


title: Irtileikattu

text: Irtileikattu on Verenpisara-yhtyeen elokuussa 2005 ilmestynyt kolmas albumi. Se debytoi Suomen virallisen albumilistan sijalla 13.


title: Irtileikattu

text: Kappaleista "Viimeinen kosketus" ja "Aamuisin kun sataa" on tehty videot.


title: Irtileikattu

text: Sävellykset Santeri Kallio ja Rami Raski, sanoitukset Rami Raski, sovitukset Verenpisara.Julkaistu 3. elokuuta 2005.


title: Jorma Kukkonen

text: Jorma Viljami Kukkonen (s. 20. heinäkuuta 1950 Rautalampi) on suomalainen pappi ja poliitikko. Kukkonen toimi kansanedustajana vuosina 1995–1999. Hän edusti Kuopion läänin vaalipiiriä ja kuului sosialidemokraattiseen eduskuntaryhmään. Kukkonen on toiminut kulttuuriministerin erityisavustajana opetusministeriössä 1987–1988. Hän on ollut Suomen Lähetysseuran pastorina Hongkongissa 1978–1982 ja 2003–2006, Lapinlahden seurakunnan kappalaisena 1984–1989 ja Hankasalmen seurakunnan kirkkoherrana 2006–2013.


title: Jorma Kukkonen

text: Kukkonen toimi Rautalammin kunnanvaltuuston puheenjohtajana valtuustokaudella 2013–2016.


title: Julistemuseo

text: Julistemuseo on Lahden taidemuseon yhteydessä toimiva graafisen muotoilun erikoismuseo, joka on perustettu vuonna 1975.


title: Julistemuseo

text: Julistemuseon toiminta-ajatuksena on kerätä ja taltioida sekä pitää näytteillä suomalaista ja ulkomaista graafista muotoilua. Kokoelmiin kuuluu nykyisin yhteensä yli 60 000 painotuotetta, ja niistä suurin osa on julisteita. Kokoelmissa on niin kaupallisia, aatteellisia kuin kulttuurijulisteitakin. Vaikka museossa on myös mittava kansainvälisen julistetaiteen kokoelma, toiminnan painopiste on kotimaisessa grafiikassa. Julisteiden lisäksi museon kokoelmiin kerätään myös muun muassa etikettejä, ex libriksiä ja taidepainojäljennöksiä. Museo saa kokoelmiinsa uutta aineistoa pääosin lahjoituksin, mutta niitä kartutetaan myös ostoin.


title: Julistemuseo

text: Julistemuseo osallistuu myös graafisen suunnittelun tutkimukseen ja julkaisee aihetta käsitteleviä tutkimuksia. Joka toinen vuosi museossa järjestetään Lahden kansainvälinen julistebiennale.


title: Kimmo Sarapää

text: Kimmo Juhani Sarapää (s. 1. elokuuta 1949 Rovaniemi) on suomalainen kunnanjohtaja ja poliitikko. Koulutukseltaan Sarapää on sosionomi. Sarapää on toiminut Ranuan kunnansihteerinä vuosina 1973–1997 ja Ranuan kunnanjohtajana vuodesta 1997 lähtien. Sarapää oli kansanedustajana vuosina 1987–1991 edustaen Lapin läänin vaalipiiriä ja kuului Suomen Keskustan eduskuntaryhmään.


title: Marita Mäkinen

text: Marita Anna-Liisa Mäkinen (e. Jurva, s. 8. huhtikuuta 1949 Vilppula) on suomalainen poliitikko. Marita Jurva toimi kansanedustajana vuosina 1987–1995 edustaen Uudenmaan läänin vaalipiiriä ja kuului Suomen maaseudun puolueen eduskuntaryhmään. Ennen kansanedustajuuttaan hän toimi yksityisetsivänä.


title: Marita Mäkinen

text: Keväällä 1990 Jurva ehdotti, että Suomi voisi luovuttaa Ahvenanmaan Neuvostoliitolle vastineeksi Karjalasta. Myöhemmin hän pahoitteli lausunnon aiheuttamaa keskustelua.


title: Aaron Burkart

text: Aaron Burkart (s. 20. syyskuuta 1982 Singen) on saksalainen ralliautoilija. Hän aloitti uransa vuonna 2002 ja on kilpaillut muun muassa JWRC:ssä eli nuorten rallin maailmanmestaruussarjassa. Hänen suurin saavutuksensa tähän asti on vuonna 2010 voitettu rallin nuorten maailmanmestaruus.


title: Markku Vuorensola

text: Markku Ilmari Vuorensola (s. 17. joulukuuta 1948 Tampere) on suomalainen poliitikko. Koulutukseltaan hän on agrologi ja on toiminut muun muassa MTK:n toiminnanjohtajana. Vuorensola toimi kansanedustajana kaksi vaalikautta vuosina 1991–1999. Hän edusti Hämeen läänin pohjoista vaalipiiriä ja kuului Suomen Keskustan eduskuntaryhmään.


title: Heikki Järvenpää

text: Heikki Mikael Järvenpää (s. 11. joulukuuta 1948 Lappeenranta) on suomalainen yritysjohtaja ja kokoomuslainen poliitikko. Hän toimi kansanedustajana Kymen läänin vaalipiiristä vuosina 1979–1991 ja 1998–1999.


title: Heikki Järvenpää

text: Järvenpää valmistui ylioppilaaksi vuonna 1967 ja valtiotieteiden maisteriksi 1975. Hän työskenteli Oy Kaukas Ab:n hallinnollisen johtajan assistenttina Lappeenrannassa 1977–1978 ja tiedotuspäällikkönä 1978–1986, minkä jälkeen hän oli apulaisjohtaja Kymmene Oy:ssä 1986–1991. Järvenpää toimi vuodesta 1992 johtajana UPM-Kymmene Oyj:ssä.


title: Heikki Järvenpää

text: Eduskuntaan Järvenpää valittiin ensimmäisen kerran vuoden 1979 vaaleissa, ja hän jatkoi kansanedustajana kunnes putosi vuoden 1991 vaaleissa. Hän toimi kansanedustajana uudelleen vuosina 1998–1999 Kari Häkämiehen siirryttyä Kuopion kaupunginjohtajaksi. Järvenpää on toiminut Lappeenrannan kaupunginvaltuustossa vuosina 1976–1992 sekä vuodesta 2005 eteenpäin, ja ollut kaupunginvaltuuston puheenjohtaja vuosina 1985 ja 1987–1992 sekä vuodesta 2005 eteenpäin. Hän on Kokoomuksen Kaakkois-Suomen piirin puheenjohtaja.


title: Heikki Järvenpää

text: Vuonna 2000 Järvenpää perusti "International Youth Foundation" -verkostoon kuuluvan Suomen Lasten ja Nuorten Säätiön, jonka toiminnanjohtajana hän toimi vuosina 2000–2004.


title: Rogues en Vogue

text: Rogues en Vogue on saksalaisen heavy metal -yhtye Running Wildin vuonna 2005 julkaistu studioalbumi.


title: Rutto ja romu

text: Rutto ja romu on kotimaisen Ernos-yhtyeen debyyttialbumi vuodelta 1968. Levyllä on ainoastaan yksi käännöskappale muitten ollessa yhtyeen laulusolistin Erno Lindahlin sävellyksiä.


title: Rutto ja romu

text:
Yhtye oli julkaissut ennen albumin levytystä muutaman single-menestyksen kuten "Yksin" ja "Harha" vuodelta 1966 sekä "Kaikki hyvin" ja "Olet liian kaukana" vuodelta 1967. Nämä kaikki äänitykset löytyvät myös yhtyeen ensimmäiseltä albumilta ja loput LP:n kappaleista on äänitetty vuonna 1968. Kaikki sävellykset ovat Erno Lindahlin käsialaa, sanoituksissa Ilari Hannula on ollut mukana kappaleissa "Lumi" ja "Taas kerran". Beach Boys käännöskappaleen "Kaikki hyvin'" "(Good Vibrations)" on sanoittanut ja sovittanut yhtyeen kitaristi Matti Vattulainen. "Ei" on saanut selviä vaikutteita psykedeliasta tunnelmiin jotka vaihtelevat pehmeistä harmonioista särökitaraan ja hysteeriseen, pakokauhuiseen lauluun.
"Rutto ja romu" -kappaleessa on hieman humoristisesti yhdistetty kansanmusiikin elementtejä 60- luvun alun instrumentaalimusiikkiin missä erityisesti The Tornados -yhtyeen Telstar -hitin vaikutus kuuluu selvästi.
Levy antaa varsin hyvän leikkauksen yhtyeen tuon ajan omasta materiaalista.


title: Rutto ja romu

text: Levy on julkaistu vuonna 2008 yhdessä yhtyeen seuraavan albumin "Lekaa otsaan" kanssa uudelleen masteroituna, tupla-cd-versiona lisänä bonus-raidat "Maria Louiza" ja "Ei paljon puutu onnestain".


title: Rutto ja romu

text: Levystä otettiin myös kakkospainos noin vuotta myöhemmin alkuperäisen ilmestymisen jälkeen.


title: Clacton-on-Sea

text: Clacton-on-Sea on noin 51 000 asukkaan merenrantakaupunki Tendringin niemimaalla Essexin kaakkoisrannikolla. Arkeologiset löydöt osoittavat, että seudun ensimmäiset asukkaat olivat paleoliittisia metsästäjiä. Paikalla olleesta pienestä kylästä kehittyi 1800-luvun lopussa terveydenhoitoon keskittynyt rantalomakohde. Vuonna 1871 sinne rakennettiin suuri laiturialue ja rautatie saapui kymmenen vuotta myöhemmin. Kaupunki on edelleen suosittu kesälomakohde ja viihdekeskus Englannissa.


title: Rantakylä (Mikkeli)

text: Rantakylä on Mikkelin 31. kaupunginosa. Rantakylässä asuu noin 5000 ihmistä. Rantakylässä sijaitsee baareja, kirjasto, kaukaloita, hiihtolatuja, pururata, uimahalli, kauppoja, huoltoasemia ja koulu. Rantakylän yhtenäiskoulu onkin Mikkelin suurin koulu. Ennen vuoden 2001 kuntaliitosta Rantakylä oli Mikkelin maalaiskunnan keskustaajama. Rantakylässä toimii urheiluseura RTA. Rantakylässä on myös mahdollista harrastaa monia lajeja, kuten tennistä, sählyä, uintia tai vaikka yleisurheilua. Rantakylä paikannimenä on tunnettu jo 1500-luvun puolivälistä jolloin se oli Rantakylän kymmenyskunta joka kuuluu Visulahden pitäjän Vuolingon neljänneskuntaan.


title: Meissi

text: Meissi (oik. Marko Sievälä, s. 1984) on suomalainen hip hop -artisti, joka kuuluu tervakoskelaiseen Veljenpojat -yhtyeeseen.


title: Meissi

text: Meissi on julkaissut viisi sooloalbumia, joista viimeisin on vuonna 2009 julkaistu "Maailma on Muusa."


title: Meissi

text: Nykyään Meissi toimii tuplaajana Brädin keikoilla.


Meissi


title: Anatolie Doroș

text: Anatolie Doroș (s. 21. maaliskuuta 1983) on moldovalainen jalkapalloilija, joka pelaa Tšornomorets Odessan joukkueessa Ukrainan valioliigassa.


title: Santa Barbara (televisiosarja)

text: Santa Barbara on yhdysvaltalainen saippuasarja, joka voitti monia televisioalan palkintoja.


title: Santa Barbara (televisiosarja)

text: Sarja keskittyi kahden kaupungin mahtisuvun, Capwellien ja Lockridgen perheen, keskenäiseen taisteluun sekä näiden perheiden jäsenten ihmissuhteisiin. Sarjan pääosissa nähtiin muun muassa Lane Davies, Jed Allan, Robin Wright, Marcy Walker, A. Martinez, Harley Jane Kozak, Judith McConnell, Nancy Grahn sekä Robin Mattson.


title: Oscar Furuhjelm

text: Knut Oscar Furuhjelm (21. marraskuuta 1880 Varsova – 6. huhtikuuta 1963 Helsinki) oli suomalainen graafikko. Hänellä oli merkittävä rooli suomalaisen julistetaiteen kehittymisessä 1900-luvun alkupuolella.


title: Oscar Furuhjelm

text: Furuhjelm syntyi Varsovassa, missä hänen isänsä Rolf Furuhjelm toimi upseerina. Isä oli mennyt naimisiin puolalaisen Wanda Zaydelin kanssa. Nuoruutensa Oscar Furuhjelm eli kuitenkin Vaasassa. Siellä isä Rolf Furuhjelm toimi Vaasan tarkk'ampujapataloonan viimeisenä komentajana. Oscar Furuhjelm opiskeli vuosina 1900–1902 Helsingin Polyteknillisessä opistossa ja sen jälkeen Kööpenhaminan taideakatemiassa, Münchenin taideakatemiassa, Berliinissä ja Pariisissa. Pariisissa hän suoritti mainosgrafiikan kurssin.


title: Oscar Furuhjelm

text: Vuonna 1910 Furuhjelm perusti mainosgraafikko Heino Aspelinin ja arkkitehti Gösta Kulvikin kanssa Finska konstnärliga reklambyrån -mainostoimiston, joka pysyi kuitenkin pystyssä vain vuoden. Vuodesta 1914 alkaen hän työskenteli Öflund & Pettersson -painotalon piirtämössä, jossa hän vastasi muun muassa Stockmannin tavaratalon mainosten suunnittelusta. Yritys sulautettiin vuonna 1918 Tilgmann Ab -yhtiöön, jonka palvelukseen myös Furuhjelm siirtyi. Furuhjelm toimi Tilgmannin kuvataideosaston johtajana 1928–1952.


title: Oscar Furuhjelm

text: Furuhjelm tuli julkisuudessa tunnetuksi sekä julistetaiteilijana että sarjakuva- ja pilapiirtäjänä. Vuosisadan alkupuolella hän julkaisi omaa "Movitz"-lehteään ja kuului "Garm", "Kerberos" ja "Puntari" -pilalehtien avustajiin. Vuonna 1933 hän osallistui myös pilapiirtäjien "Humoristernas utställning" -näyttelyyn Tukholmassa ja oli innokkaasti mukana samana vuonna perustetun Suomen Taidepiirtäjäin liiton toiminnassa. Hänen julistetaiteestaan erityisen tunnettuja ovat muun muassa Suomen Höyrylaiva Osakeyhtiölle tehdyt työt vuosina 1909–1911. Furuhjelm suunnitteli myös joulukortteja. Vapaa-ajallaan hän oli mukana parapsykologisen Sällskapet för Psykisk Forskning -yhdistyksen toiminnassa.


title: Oscar Furuhjelm

text: Oscar Furuhjelm on haudattu Helsingin Hietaniemen hautausmaalle. Samassa haudassa lepäävät myös Furuhjelmin sisko Viola sekä heidän äitinsä Wanda Furuhjelm.


title: Oikarainen

text: Oikarainen on kylä Rovaniemellä. Se sijaitsee Kemijoen varrella noin 20 kilometrin päässä kaupungista. Kylä sijaitsee kummallakin puolella Kemijokea. Tämän vuoksi kylällä sijaitsikin lossi joen oikealla puolella. Vasemmalla puolella jokea sijaitsee myös "Oikaraisen koulu", jossa on 40 oppilasta ja jolla on pitkä historia takanaan.


title: Oikarainen

text: Lossi lopetti toimintansa vuoden 2010 aikana ja lossin korvasi uusi silta 14.9.2011. Lossin jälkeen Lappiin jää tämän jälkeen vain yksi lossi.. Lossi myytiin ulkomaille.


title: Oikarainen

text: Kylässä järjestetään heinäkuisin Marjetantori -kyläjuhla.


title: Oikarainen

text: Kylällä sijaitsee myös Oikaraisen Taukopaikka, joka sijaitsee oikealla puolella jokea. Se on pitseria/kahvila/kioski/karkkikauppa, kesällä auki joka päivä, talvisin harvemmin.


title: Oikarainen

text: Oikaraisissa sijaitsee myös suuri siirtolohkare nimeltään Somosen kirkko.


title: I Thank You

text: I Thank You on alun perin Sam & Daven vuonna 1968 julkaisema kappale. ZZ Top -yhtye julkaisi kappaleesta cover-version albumilla "Degüello" vuonna 1979, joka ilmestyi myös singlenä vuonna 1980.


title: Kairon konferenssi

text:
Kairon konferenssi (koodinimeltä Sextant) pidettiin 22. marraskuuta–26. marraskuuta vuonna 1943 Kairossa, Egyptissä. Siihen osallistuivat Franklin Roosevelt Yhdysvalloista, Winston Churchill Britanniasta ja Tšiang Kai-šek Kiinasta.
Kokouksessa päätettiin lähinnä Kiinan ja Burman asioiden järjestämisestä sodanjälkeisenä aikana.


title: Turvallisuusvalvoja

text: Turvallisuusvalvoja on ammattinimike, jonka perustutkinnon voi suorittaa ammattioppilaitoksessa. Perustutkinto on pituudeltaan 120 opintoviikkoa. Perustutkinnon nimi on turvallisuusalan perustutkinto. Perustutkinnosta valmistuneilla on hyvät työnsaantimahdollisuudet turvallisuusalalla. Tutkinto antaa myös yleisen jatko-opintokelpoisuuden ammattikorkeakouluihin ja yliopistoihin ja tarjoaa väylän esimerkiksi vankeinhoidon, rajavartioston, vartijan, turvallisuustekniikan ja sotilaan ammatteihin.


title: Maija-Liisa Veteläinen

text: Maija-Liisa Veteläinen (s. 1. kesäkuuta 1948 Pudasjärvi) on suomalainen keskustaa edustava poliitikko ja kunnallisjohtaja. Hän oli kansanedustaja vuosina 1995–1999 Oulun vaalipiiristä. Kansanedustajakautensa jälkeen hän on toiminut kunnanjohtajana Puolangalla ja kaupunginjohtajana Haapajärvellä. Vuonna 2008 Veteläinen sai kaupunkineuvoksen arvonimen.


title: Maija-Liisa Veteläinen

text: Koulutukseltaan Vetelinen on humanististen tieteiden kandidaatti. Hän toimi historian ja yhteiskuntaopin lehtorina Haapajärven yläasteella vuosina 1979–2000.


title: Helsinginrannan maihinnousu

text: Helsinginrannan maihinnousu Taivassalossa 26.-28. syyskuuta 1808 oli yksi Suomen sodan Saaristomeren taisteluista. Taistelusta piti tulla ruotsalaisten yli 8000 miehen maihinnousu. Sääolosuhteiden vuoksi eversti Anders Fredrik Skjöldebradin hyökkäysretkikunta ei kuitenkaan päässyt perille ja joutui palamaan takaisin Ruotsiiin. Everstiluutnantti Gustav Olof Lagerbringin 3400 miestä rantautui Helsingin kylään ja aloitti etenemisen sisämaahan. Kuningas Kustaa IV Aadolf saapui laivallaan myöhässä taistelupaikalle 28. syyskuuta 1808.


title: Helsinginrannan maihinnousu

text: Aamulla klo 09.00 alkoi maihinnousu. Rannalla vahdissa olevat kasakat työnnettiin Järvenperään. Ruotsalaiset etenivät hitaasti ja venäläiset saivat lähetetyksi 3 komppaniaa Pärnun rykmentistä tukenaan 2 tykkiä. Kronobergin rykmentin hyökkäys sai venäläiset vetäytymään.


title: Helsinginrannan maihinnousu

text: Aamulla ruotsalaiset etenivät Viiaisten suuntaan, jossa heitä oli vastassa Karl Gustav Baggovutin komentama Nevskin rykmentin pataljoona. Baggovutilla oli ohjeet viivyttää ruotsalaisia, ja hän ryhmittäytyi kartanon ympäristöön. Ruotsalaiset työnsivät venäläiset asemista. Eversti, vapaaherra Gustaf Reinhold Boije af Gennäs määrättiin ruotsalaisten taistelujoukkojen komentajaksi.


title: Helsinginrannan maihinnousu

text:
Yön aikana kenraaliluutnantti Pjotr Bagration toi suuret venäläisvahvistukset paikalle. Boije suunnitteli hyökkäävänsä Viiaisista pohjoiseen Puostaan (Puotila). Samanaikaisesti Lagerbringin johdolla piti iskeä sivustahyökkäys Puotilaan Haaroisten ja Rannan kautta. Baggovutilla oli lisävoimien johdosta aloite ja hän hyökkäsi voimakkaasti Boijen pääasemaan. Venäläisillä oli myös tarkoituksena tehdä sivustahyökkäys Rannan kautta. Lagerbringin hyökkäys pysähtyi venäläisten vahvaan voimaan ja hän joutui peräytymään. Boije totesi tilanteen toivottomaksi ja määräsi yleisen vetäytymisen Helsingin kylään.
Helsinginrannalla tilanne oli sekasortoinen. Kuningas oli siirrättänyt tykkipurret Kahiluotoon. Paikalla olivat vain suojaamattomat kuljetuslaivat. Laivoihin siirtyminen tapahtui epäjärjestyksessä, soutaen ja suurin tappioin.


title: Ahvenlampi (Juorkuna)

text: Ahvenlampi Utajärven Juorkunassa on pieni järvi Isosta Olvasjärvestä viisi kilometriä länteen Olvakselta Pudasjärven Hetekylän Kuikkaperälle menevän Viinivaaran metsäautotien pohjoispuolella, tien välittömässä läheisyydessä. Kirkasvetinen järvi sijaitsee Viinivaaran alueen itäpäässä eikä siinä ole tulo- eikä laskuojia. Järven eteläranta on asumaton, mutta pohjoisrannalla on useita kesäasumuksia. Järvi on hieman yli kilomerin pituinen, mutta leveimmillään vain viisisataa metriä. Syvimmillään se on noin viiden metrin syvyinen.


title: Johan Tobias Sergel

text: Johan Tobias Sergel (28. elokuuta 1740 – 26. helmikuuta 1814) oli ruotsalainen kuvanveistäjä, taidemaalari ja piirtäjä.


title: Johan Tobias Sergel

text: Sergelin nimeä kantavat Tukholmassa Sergelin tori ja Sergelgatan. Hänen vanhempansa olivat saksalainen taiteilijapari Christoffer Sergell ja Elisabet Swyrner, jotka muuttivat Ruotsiin vuotta ennen poikansa syntymää.


title: Johan Tobias Sergel

text: Sergelhuset Tukholman Hötorgetilla oli hänen ateljeensa, jossa on myöhemmin työskennellyt useita taiteilijoita.


title: Anna Kotšneva

text: Anna Kotšneva (s. 25. tammikuuta 1970) on entinen neuvostoliittolainen rytminen kilpavoimistelija. Hän voitti rytmisen voimistelun maailmanmestaruuden keiloissa vuonna 1987. Hänen tyttärensä on Nastia Liukin, joka voitti Pekingin olympialaisissa kultaa.


The Unparalleled Adventures of One Hans Pfaall on Kari Peitsamon ja hänen Straight Perverts -yhtyeensä studioalbumi, joka julkaistiin 1. marraskuuta 2010. Levy on Peitsamon järjestyksessään 58. albumi ja jäi ainoaksi Straight Perverts -yhtyeen julkaisuksi yhtyeen hajottua jo ennen levyn julkaisua.


title: The Unparalleled Adventures of One Hans Pfaall

text: Kaikki kappaleet säveltänyt, sanoittanut ja sovittanut Kari Peitsamo.


title: Ykköspesis-kausi 1991

text: Pesäpallon Ykkössarjan kausi 1991 oli yhdestoista ykkössarjakausi pesäpallossa. Sarjan voitti Loimaan Palloilijat.


title: Ykköspesis-kausi 1991

text:
Loimaa nousi Superpesikseen. Muhos ja Riihimäki karsintaan Superpesiksen 12.-13.. sijoittuneiden kanssa. Suomensarjaan putosi suoraan Kempele, Ulvila joutui karsintaan. Tilalle nousivat Suomensarjan lohkovoittajat: Puurtilan Kisa-Pojat, Jokioisten Koetus ja Nurmon Jymy.
sekä lohkokakkosten välisen karsinnan voittaja Pattijoen Urheilijat. Myös Hakunilan Kisa nostettiin ykköspesikseen kaudelle 1992 (Lohjan Kisa-Veikkojen paikalle?).


title: Frank Umbriaco

text: Frank Umbriaco (2. tammikuuta 1901 Cosenza, Italia - 24. helmikuuta 1993 Denver, Colorado, Yhdysvallat) oli yhdysvaltalainen harmonikkataiteilija ja -pedagogi. Hänet tunnettiin useiden tunnettujen harmonikkataiteilijoiden opettajana ja hänen työnsä pohjalta harmonikka valtasi alaa myös orkesteri-instrumenttina.


title: Frank Umbriaco

text: Frank Umbriaco syntyi Italian Cosenzassa. Hän muutti perheensä mukana Yhdysvaltojen Denveriin, Coloradoon, kahden vuoden ikäisenä. Umbriaco alkoi ottaa musiikkitunteja Angelo Pollice -nimiseltä paikalliselta orkesterinjohtajalta, joka ei kuitenkaan soittanut itse harmonikkaa. Umbriacolla ei ollut muita opettajia, vaan hän oli soittajana itseoppinut.


title: Frank Umbriaco

text: Umbriaco on kertonut oppineensa soittotaidon soittamalla ja esiintymällä Denverissä erilaisissa kokoonpanoissa ja laulajien säestäjänä. Ystävänsä kehotuksesta hän lähti New Yorkiin etsimään töitä vaudeville-kiertueilta. New Yorkissa hän tutustui pian harmonikanvalmistajaan, joka ohjasi asiakkaansa Umbriacolle soittotunneille. Hänet värvättiin pian myös ravintolamuusikoksi, missä hänen piti aluksi kierrellä eri pöydissä soittamassa. Vähän ajan päästä hän kuitenkin istui soittamaan yhdessä ravintolan orkesterin kanssa, mitä hän pitikin mielekkäämpänä tehtävänä. Umbriaco esiintyi kyseisessä ravintolassa usean viikon ajan. Myöhemmin Umbriacoa ovat monet taiteilijat pitäneet eräänä ensimmäisistä harmonikansoittajista, joka pohjusti harmonikan roolia osana viihdeorkestereja.


title: Frank Umbriaco

text: Ravintolamuusikkouran alettua Umbriaco alkoi pian soittaa myös WOR-radioasemalla, jolle hän teki töitä neljä vuotta. New Yorkin Ritz Carlton -hotelli lähetti hänet Kanadaan, missä hänen piti esiintyä Walesin prinssille ja muullekin kuningasperheelle, koska prinssin kerrottiin pitävän kovasti harmonikan äänestä. New Yorkiin palattuaan Umbriaco pyydettiin Columbia Phonograph Co.:n studioille levyttämään etelä-amerikkalaista musiikkia, johon yhtiö katsoi tarvitsevansa harmonikansoittajaa. Levytyksistä ei kuitenkaan tullut mitään, koska yhtiön edustajat eivät pitäneet Umbriacon soittotyylistä, jota tämä puolestaan ei suostunut muuttamaan yhtiön edustajien ehdotusten mukaiseksi.


title: Frank Umbriaco

text: Umbriacon aloitettua opetustyön hänen ensimmäisiä oppilaitaan oli suomalainen harmonikansoittaja, joka säesti suomalaista laulajaa. Harmonikansoittaja oli kuitenkin palaamassa Suomeen, jolloin hän pyysi Umbriacoa kyseisen laulajan säestäjäksi. Umbriaco kieltäytyi aluksi, mutta suostui myöhemmin säestämään laulajaa, jonka kielestä hän ei ymmärtänyt mitään. Umbriaco ja kyseinen laulaja tekivät Columbia-yhtiölle levyn, ja sen jälkeen hänen levytysuransa sai muutenkin vauhtia. Umbriacosta tuli useampienkin Skandinaviasta Yhdysvaltoihin tulleiden laulajien säestäjä, ja hän teki useita levytyksiä Columbia-yhtiölle. Hän liittyi myös italialaiseen "Coloniale"-orkesteriin, jonka kanssa hän niin ikään osallistui levytyksiin.


title: Frank Umbriaco

text: Umbriacon tunnetuimpia oppilaita olivat Charles Nunzio, joka aloitti tunnit hänen luonaan hyvin nuorena, Frederic Tedesco sekä John Reuther. Umbriaco ystävystyi myös Charles Magnanten kanssa, joka tuli usein hänen luokseen koe-esittämään uusia numeroitaan. Umbriaco piti harmonikkakoulua New Yorkin East sidella useita vuosia. Koulun yhteydessä oli myös hänen harmonikkojen myynti- ja huoltoliikkeensä. Umbriaco tuotti myös harmonikansoittokurssin "U. S. Scool of Musicille" 1930-luvun lopulla.


title: Frank Umbriaco

text: Frank Umbriaco palasi Denveriin vuonna 1947 terveydellisistä syistä ja avasi siellä harmonikkakoulun vuonna 1952. Harmonikkakoulu toimi aina hänen eläkkeelle jäämiseensä saakka vuonna 1976. New Yorkin aikoinaan Umbriaco omisti "Superior"-harmonikkatuotemerkin. Denverin aikoinaan hän kehitti ja edusti "Unico"-harmonikkamerkkiä.


title: Hietasisilisko

text: Hietasisilisko ("Lacerta agilis") on suurimpaan osaan Eurooppaa levinnyt sisiliskolaji. Pohjoisrajana on Etelä- ja Luoteis-Englanti ja Skandinavian eteläosat. Laji puuttuu Iberian niemimaalta. Idässä sitä tavataan Mongoliaan saakka ulottuvalla alueella Keski-Aasiassa. Suomessa laji havaittiin vuonna 2014 Turun seudulla.


title: Hietasisilisko

text: Hietasisiliskon pituus kuonosta hännänpäähän voi pisimmillään olla 25 senttimetriä, Suomessa ehkä vähän vähemmän. Se on rakenteeltaan tavallista sisiliskoa huomattavasti tanakampi, ja sen pää on suhteellisen iso ja raskasrakenteinen, etenkin koirailla. Selässä erottuu tavallisesti selvä, kapeiden suomujen muodostama nauha. Useimpien eläinten, myös poikasten, kyljissä näkyy rengastäpliä. Koiraat ovat pohjaväriltään vihreitä, naaraat ruskeita.


title: Hietasisilisko

text: Hietasisiliskot elävät erilaisilla kuivilla elinpaikoilla, kuten kasvillisuuden peittämissä rantojen hiekkakinoksissa ja hietanummilla. Ne syövät hyönteisiä ja myös erilajisten sisiliskojen poikasia. Toisin kuin sisilisko, hietasisilisko munii munia (4-14 kpl), jotka se hautaa hiekkakinokseen, auringon haudottaviksi. Liskot alkavat lisääntyä 3–4-vuotiaina. Talven ne horrostavat kaivamassaan kolossa. Ruotsissa on havaittu 19-vuotiaaksi elänyt hietasisilisko.


title: Hietasisilisko

text: Vuonna 2014 hietasisiliskoja löydettiin Varsinais-Suomesta. Suomen lähialueilla sitä tavataan muun muassa Venäjän Karjalassa, Baltiassa ja Ruotsissa. Hietasisiliskolla on noin kymmenen alalajia: Karjalassa tavattu lisko on eri alalajia kuin Suomesta löydetty.


title: Khambatinlahti

text: Khambatinlahti on Arabianmereen kuuluva lahti, joka sijaitsee Gujaratin osavaltion alueella Länsi-Intiassa. Lahti on noin 80 kilometriä pitkä ja erottaa Kathiawarin niemimaan Gujaratin osavaltion itäisestä osasta. Narmada ja Taptijoki laskevat Khambatinlahteen.


title: Khambatinlahti

text: Lahti tunnetaan voimakkaista vuorovesistään. Lahden rannalla sijaitseva maailman suurimpiin lukeutuva Alangin laivaromuttamo käyttää voimakasta vuorovesivaihtelua hyväkseen, kun suuret laivat ajetaan rannalle vuoroveden ollessa korkeimmillaan muutaman kerran kuukaudessa, ja puretaan vuoroveden laskiessa.


title: Khambatinlahti

text: Vuonna 1977 valmistuneen matkustaja-autolautta GTS Finnjetin purkutyöt aloitettiin Alangin romuttamolla syyskuussa 2008.


title: PIK-19 Muhinu

text: PIK-19 Muhinu () oli suomalainen Teknillisen korkeakoulun lentotekniikan laboratorion suunnittelema ja valmistama komposiittirakenteinen yksimoottorinen purjelentokoneiden hinauskone. Konetyypin sarjavalmistuksesta käytiin keskusteluja useiden tahojen kanssa, ja sitä tarjottiin niin Suomen ilmailuliiton kerhokoneeksi kuin ilmavoimien vanhentuneiden alkeiskoulukoneiden korvaajaksi, mutta tyypin tuotanto jäi lopulta vain yhteen prototyyppiin. Tunnuksella OH-MHX tunnettu kone lensi kaikkiaan 5 217 tuntia ennen tuhoutumistaan onnettomuudessa Räyskälässä toukokuussa 1993.


title: PIK-19 Muhinu

text: Teknillisen korkeakoulun lentotekniikan laboratorio valmistui vuonna 1968, jolloin sille alettiin etsiä ensimmäistä projektia. Laboratorion johtaja Veikko Linnaluoto ei ollut niinkään kiinnostunut perustutkimuksen parissa ”junnaamisesta”, vaan halusi tehdä soveltavaa lentokonesuunnittelua. Ensimmäiseksi projektiksi ei lähdetty kehittelemään uutta purjelentokonetta, vaan Polyteknikkojen ilmailukerhon (PIK) jäsenten suosituksesta uutta PIK-15 Hinun pohjalta kehitettyä purjelentokoneiden hinauskonetta. Ilmailukerhossa oli kehittynyt muutamia vuosia ajatus Hinun päivitetystä versiosta.


title: PIK-19 Muhinu

text: Uuden koneen materiaaliksi päädyttiin valitsemaan piensarjoihin hyvin soveltuvaksi arveltu lujitemuovi. Suomessa materiaalia oli käytetty jo aiemmin Fibera KK-1e Utu -purjelentokoneessa ja Molinon valmistamissa kellukkeissa. Ilmavoimien esikunnan helikopteri-insinöörinä työskennellyt Jukka Tervamäki alkoi järjestää projektille rahoitusta Suomen itsenäisyyden juhlavuoden 1967 rahastolta (SITRA), joka oli lokakuussa 1968 jakanut vasta neljä miljoonaa markkaa seitsemän miljoonan markan varoistaan. SITRAn rahoituksen perusteluksi esitettiin hinauskoneen ainutlaatuisuus kansainvälisillä markkinoilla ja konetyypin soveltuvuus koulutuskäyttöön.


title: PIK-19 Muhinu

text: SITRA päätyi myöntämään hinauskoneprojektille 315 000 markkaa koneen suunnitteluun ja prototyypin rakentamiseen. Solmittiin tutkimussopimus, jonka pohjalta rahoitus jaettiin seuraavien kolmen vuoden ajalle. Lentotekniikan laboratorio aloitti työt toukokuussa 1969 ja hinauskoneprojektin pariin palkattiin neljä vakinaista työntekijää, joiden lisäksi sen parissa työskenteli muutaman valmistumisvaiheessa olleen teekkarin ydinjoukko. Projektin etenemistä seurasi lisäksi ulkopuolinen ”asiantuntijaryhmä”, jolle annettiin muutaman kerran projektin aikana pidetyissä kokouksissa tilannekatsauksia töiden etenemisestä.


title: PIK-19 Muhinu

text: Hinauskoneen kehittely ei miellyttänyt projektiin palkattua Jukka Tervamäkeä, joka olisi halunnut kehittää projektin puitteissa moottoripurjelentokoneen, jolla hän näki olevan paremmat kaupalliset menestysmahdollisuudet. Tervasmäki sai "Ilmailu"-lehden järjestämään vielä keväällä 1969 mielipidekyselyn, jossa tiedusteltiin yleisön kannatusta hinauskoneen mahdollisiksi vaihtoehdoiksi esitetyille amfibiokoneelle tai moottoripurjelentokoneelle. Kyselyyn saatiin vain 150 vastausta ja nekin tukivat jo valittua hinauskonetta amfibion tullessa toiseksi. Moottoripurjelentokone ei saanut mainittavaa äänimäärää.


title: PIK-19 Muhinu

text: Puoli vuotta kului laboratorion työkalujen ja laitteiden hankinnassa ja ”Muovi-Hinu”-nimen saaneen koneprojektin taustatutkimuksissa. Tervamäki aloitti koneen suunnittelun PIK-15 Hinun perusulkomuotojen pohjalta, mutta uudesta koneesta tuli lopulta muodoiltaan täysin eri kone, vaikka vastasikin Hinua ulkomittojensa osalta. Laboratorio haki ja sai luvan käyttää Polyteknikkojen ilmailukerhon PIK-tunnusta ”TKK-1 Muhinu” -nimellä tunnetun koneensa nimessä. Lentotekniikan laboratorion johtaja Veikko Linnaluoto arveli ulkomaillakin tunnetun PIK:in nimen myyvän paremmin uuteen ja tuntemattomaan nimeen verrattuna. Muhinun aerodynaaminen ja lujuusopillinen suunnittelu tehtiin karkeasti ilman tarpeetonta hienostelua, sillä rahoituksen loppuminen häämötti ja aikataulussa oli pysyttävä.


title: PIK-19 Muhinu

text:
Prototyypin rakentaminen lähti etenemään suoraviivaisesti, ja koneen rakentaminen aloitettiin osien puumalleista. Siipien kerroslevykuori laminoitiin tämän jälkeen metrin mittaisissa muoteissa pala palalta, ja valmiit osat kiinnitettiin siipisalkoihin. Rakennusmenetelmässä oli otettu mallia Bede BD-4 -koneesta, jonka siivet koottiin 30 senttimetrin moduuleista.
Kerroslevyn ydinaineeksi valittiin Tubus-kenno, joka oli selluloosa-asetaatti -putkista liimattua levyä, jota pystyi kuuman ilman ja veden avulla taivuttelemaan jopa tennispallon ympärille. Materiaalin lujuus- ja väsymisominaisuudet olivat myös PVC-vaahtoja ja uretaania paremmat. Myöhemmin tosin havaittiin, että lasikuitukankaalla laminoitu pinta painui Tubus-kennon kolojen kohdalla. Kuoppainen rakenne ei moottorikoneessa haitannut, mutta purjekoneen suoritusarvoja se olisi saattanut merkittävästi heikentää. Koneessa käytetyille laminaattirakenteille jouduttiin tekemään runsaasti lujuuskokeita niiden keston varmistamiseksi.


title: PIK-19 Muhinu

text: Koneen tuulitunnelikokeet tehtiin diplomityönä mittakaavassa 1:7 valmistetulla mallilla, kun aerodynamiikan laboratorio valmistui lopulta vuonna 1971. Lisäksi Muhinu-projektin puitteissa tehtiin seitsemän muuta diplomityötä.


title: PIK-19 Muhinu

text: Siivet, runko ja takarunko koekuormitettiin niiden rajakuormaan asti ennen koneen kokoonpanoa Hankkijan lentokonekorjaamolla Malmin lentokentällä. Kone oli saatu pyörilleen maaliskuussa 1972, jolloin tuli selväksi, että prototyypistä oli tullut ylipainoinen, kuten oli jo arvattu. 560 kilogramman tavoitepainon sijasta se painoi 626 kilogrammaa, mikä johtui pääasiassa suunniteltua raskaammista lujitemuovirakenteista, joiden hartsipitoisuus oli päässyt toivottua korkeammaksi. Konetyyppi oli yksi ensimmäisistä kokonaisuudessa lujitemuovirakenteisista lentokoneita maailmassa, sitä varhaisempien ollessa vain Piper PA-29 Papoose, Wassmer WA-51, LFU 205, ja Windecker Eagle.


title: PIK-19 Muhinu

text: Muhinun suunnittelijoiden mielestä sarjatuotantokelpoisuutta varten olisi pitänyt rakentaa toinen prototyyppi, jolle oli jo saatu rahoituslupaus SITRA:lta, joka oli tosin sitoutunut maksamaan vain puolet prototyypin valmistuskustannuksista sillä ehdolla, että toisen puolikkaan maksaisi koneen sarjavalmistuksesta vastaava valmistaja. Suomessa arveltiin voitavan myydä ainakin kymmenen konetta, joita Veikko Linnaluoto esitti maan ilmailukerhojen hankittaviksi Suomen ilmailuliiton järjestämällä valtion 33 prosentin tukiaisella. Koneita suunniteltiin käytettäväksi Suomeen luvatuissa purjelennon MM-kilpailuissa, joissa niille olisi saatu tehokasta mainosta suunniteltua vientiä varten.


title: PIK-19 Muhinu

text: Muhinulla nähtiin olevan myös sotilaskäyttökohteita. Suomen puolustusvoimien sotilasläänit halusivat käyttöönsä pienkoneita ja Muhinun suunnittelijat laskivat kokonaistarpeeksi koneen per lääni, eli yhteensä 14 konetta. Linnaluoto halusi tehdä myös kilpailevan tarjouksen Muhinusta ilmavoimien uudeksi alkeiskoulukoneeksi. Koneen sarjatuotanto kariutui siihen ettei halukasta valmistajaa löydetty. Linnaluoto tiedusteli Wihuri Oy Lentohuollolta ja Molinolta tarjousta 30 koneen sarjasta. Linnaluodon ajatuksena oli valmistaa Muhinun muoviosat Molinolla ja muut osat Wihuri Oy Lentohuollolla. Sarjakoneen hinnaksi laskettiin 78 000 vuoden 1972 markkaa.


title: PIK-19 Muhinu

text: Sarjavalmistuksen tiimoilta otettiin yhteyttä myös entiseen purjelentokoneiden valmistaja Harald Tandefeltiin, joka lähetti Linnaluodolle kirjeen, jossa julkitoi ajatuksiaan sarjatuotannon järjestämisestä. Tandefelt esitti, että Hämeenlinnaan perustettaisiin lainarahoituksella yhtiö, joka aloittaisi toimintansa K. K. Lehtovuori Oy:n tiloissa. Ensimmäiset koneet oli tarkoitus saada myytyä Tandefeltin suunnitelmissa Suomeen, jotta niitä mahdollisesti vaivanneet lastentaudit olisi saatu hoidettua ”mahdollisimman kivuttomasti” ja matalin kustannuksin. Ensimmäisten koneiden jälkeen Tandefelt näki tärkeänä saada myytyä tuotantosarja sekä ilmavoimille että Suomen ilmailuliitolle, millä saataisiin vauhditettua sarjatuotantoa. Tandefelt pohti myös nelipaikkaisen jatkokehitelmän suunnittelua ja tuotantoa tilanteeseen, jossa kaksipaikkaisen Muhinun tuotanto kuihtuisi. Tandefeltin lisäksi kolmantena valmistajakandidaattina nähtiin Haminassa toiminut lujitemuoviveneitä valmistanut sekä instrumentointia ja automatiikkaa kehittänyt Harol Oy.


title: PIK-19 Muhinu

text: Ilmavoimilla ei ollut kiinnostusta Muhinua kohtaan, vaikka sen lähetystöjä oli käynyt Otaniemessä tutustumassa projektiin sen alkuvaiheessa. Muhinun jälkeen käynnistynyt Valmet LEKO-70 -projekti jätti Otaniemeläisen kilpailijansa täysin varjoonsa, sillä ilmavoimat ilmoitti Muhinun suunnittelijoille suoraan olevansa enemmän kiinnostuneet Valmetin suunnittelu- ja uusvalmistuskyvyn kohentamisesta. Ilmavoimat koki myös epäluuloa Muhinun lujitemuovirakennetta kohtaan. Valmetin LEKO-70:n ja TKK:n Muhinun yhtäaikainen rahoitus sai aikaan arvostelua etenkin projektien ottamien kulujen osalta. Muhinun prototyyppi maksoi vain 750 000 markkaa, kun LEKO-70 prototyyppi tuli lopulta maksamaan yli kymmenen miljoonaa markkaa.


title: PIK-19 Muhinu

text: TKK:n kiinnostus alkoi siirtyä prototyypiksi jääneestä Muhinusta lupaavampaan PIK-20 -purjelentokoneeseen, jonka markkinointinäkymätkin olivat huomattavasti paremmat. SITRA jäi karheaksi sen antaman rahoituksen kohtalosta. Se yritti lähetystöjen kautta myydä Muhinua ulkomaille muun muassa Ranskaan ilman tuloksia. Ranskalainen C.A.A.R.P. näki konetyypin olevan kannattava vasta yli 1 000 yksilön sarjana, ja arvioivat Euroopan vuotuiset hinauskonemarkkinat 100–150 koneeseen. Paranneltua PIK-23 Suhinua lähdettiin kehittämään alun perin PIK-19 Muhinun pohjalta.


title: PIK-19 Muhinu

text: PIK-19 Muhinun ensilennon lensi Jyrki Laukkanen 26. maaliskuuta 1972. OH-MHX -tunnuksen saanut kone oli prototyypiksi hyvin viimeistelty ja siisti. Laukkanen piti konetta yleisesti ottaen miellyttävänä lentää, mutta korkeusperäsin oli hänen mukaansa erittäin herkkä ja laippojen ulostulon aikaansaama nokan nousu voimakas. Laukkasen jälkeen Muhinun lentoja jatkoi Pekka Tervaskanto, joka lensi Malmilta koneen voimalaitteen ja järjestelmien toiminnan tarkastuksia.


title: PIK-19 Muhinu

text: Muhinun prototyyppi lennettiin muutama viikko ensilennon jälkeen Halliin FAR-32-koelento-ohjelmaa varten. Ensilennon lentänyt Jyrki Laukkanen alkoi lentää koneen koelentoja vapaa-ajallaan Pekka Tervaskannon avustuksella, joka laati samalla koneen manuaalia diplomityönään. Laukkasen mielestä OH-MHX:n koelento-ohjelman lähtöasema oli amatöörimäinen, sillä mitään järjestelmällistä ohjelmaa ei käytännössä ollut edes suunniteltu. Ohjelma piti laatia Yhdysvaltain ilmailuviranomaisen FAA:n Flight Test Review Guiden pohjalta, joka oli tarkoitettu lähinnä viranomaisten tyyppihyväksyntälentoja varten. Muhinun koelento-ohjelmaa hidastivat koelentäjän sivutoimisuus ja koneen esittelykiertueet. Projektia varten saatu rahoitus loppui täysin toukokuussa 1972, jolloin koneen koelento-ohjelma oli likimain puolivälissä. Muhinu lennettiin Nummelaan hinaamaan purjelentokoneita koelento-ohjelman jatkamiseen tarvittavien varojen keräämiseksi. Varojen loppumiseen päättyivät myös Laukkaselle ja Tervaskannolle maksetut palkat, ja Tervaskanto siirtyikin tämän jälkeen muihin töihin, Laukkasen jatkaessa koneen koelentoja harrastajana.


title: PIK-19 Muhinu

text: Lokakuun lopulla 1972 kone oli lennetty taas Halliin, mutta projektin varat olivat niin lopussa, ettei rahaa ollut edes bensiiniin. Polttoainetta kehotettiin hankkimaan luotolla ja koelennot piti saada mahdollisimman pian lennettyä. Jäljellä olivat vielä epätavallisten syöksykierteiden koelennot, joiden suorittaminen vaati koneen nostamista vähintään 2 000 metriin. Syksyn huonot säät ja pimenevät illat pitivät koneen maassa, ja ohjelma jatkui lopulta seuraavan vuoden maaliskuulle. Valmet antoi luvan säilyttää konetta hallitiloissaan. Laukkanen piti konetta yleisesti ottaen vakaana, eikä siinä esiintynyt minkäänlaisia värinöitä tai rakenteiden paukkumista. PIK-19 peri tosin edeltäjänsä PIK-15 Hinun syöksykierreongelmat hieman toisenlaisilla oireilla, mikä ei ollut kovinkaan yllättävää koneiden geometrioiden muistuttaessa vahvasti toisiaan. Syöksykierteestä palautumista varten koneeseen asennettiin hätätilanteita varten oikaisuvarjo. Syöskykierreominaisuudet eivät täyttäneet FAA:n vaatimuksia koneen oikenemisesta enintään puolentoista kierroksen aikana. Muhinu oikeini nopeimmillaan 2–3 kierroksessa. Kone palasi Etelä-Suomeen ja koelento-ohjelma loppui. Koneella tehtiin vielä muutamia tarkoituksellisia syöksykierrekokeita koelento-ohjelman päättymisen jälkeen, mitkä lopulta vaikuttivat siihen, ettei Muhinua yritettykään saada tyyppihyväksyttyä.


title: PIK-19 Muhinu

text: Prototyyppi luovutettiin PIK:n käyttöön ja se palveli kerhon hinauskoneena yli 20 vuotta alkuun Nummelassa ja myöhemmin Räyskälässä. Kone oli PIK:n päätulonlähde ja sen hinaustuloilla kuviteltiin voitavan maksaa SITRA:lta saatu 13 900 markan lisälaina korkoineen, mutta hinaustuloista ei jäänyt paljoa ylijäämää. SITRA:n laina saatiinkin lopulta anteeksi. Konetyypillä koulutettiin hinauskäytön lisäksi muutama A2-lentäjä 1970-luvulla. Koneeseen asennettiin käytön aikana tehokkaampi 180 hevosvoiman Lycoming O-360 -moottori, joka aiheutti muutoksia myös koneen ulkomuotoon. Nokkaan tuli ulkonevat kuhmut, sillä uusi moottori ei mahtunut edellisen paikalle. Kuhmujen takia suuremmalla moottorilla varustettu Muhinu sai nimen ”Muhku-Hinu”.


title: PIK-19 Muhinu

text: OH-MHX-prototyypille sattui käyttönsä aikana yli kymmenen pienempää ja suurempia onnettomuutta. Kone tuhoutui lopulta Räyskälässä 6. toukokuuta 1993. Onnettomuudessa kuoli konetta lentänyt Olli Obratzoff OH-MHX:n pudotessa moottori sammuneena kaarrosta. Maahan törmättyään hinauskone paloi täysin. Koneella hinattiin yli 20 vuoden käyttöhistoriansa aikana yli 40 000 purjelentokonetta ilmaan, ja sille kertyi kaikkiaan 5 217 lentotuntia.


title: PIK-19 Muhinu

text: PIK-19 Muhinun laminaattirakenteinen siipi oli tasaleveä rakentamisen helpottamiseksi. Profiilina oli suosittu NACA 63-415, ja kone vastasi ulkomitoiltaan PIK-15 Hinua. Moottoria lähdettiin hakemaan 150-180 hevosvoiman tehoalueelta, ja lopulta päädyttiin 160 hevosvoiman Lycoming O-320-B2B -bokserimoottoriin, joka tosin koneen käytön aikana vaihdettiin tehokkaampaan 180 hevosvoiman O-360:een. Koneessa käytettiin nokkapyörälaskutelinettä.


title: PIK-19 Muhinu

text: Muhinun siivet ja runko valmistettiin lasikuitukankaalla laminoiden kerroslevystä. Rungossa ei ollut ohjaamoa ja pyrstöä lukuun ottamatta lainkaan kaarirakenteita. Sivuvakain muodosti yhtenäisen rakenteen koneen rungon kanssa korkeusvakaimen kiinnittyessä neljällä pultilla runkoon. Peräsinpinnat ja ohjainpinnat liitettiin toisiinsa yksinkertaisesti pianosaranoilla, mikä jätti pintojen väliin noin kolmen millimetrin raon. Rako ei ollut aerodynaamisessa mielessä optimaalinen, mutta ei merkittävästi haitannut moottorikoneessa. Koneen päälaskuteline kopioitiin ruotsalaisesta Malmö MFI-10 Vipanista ja nokkapyöränä käytettiin Cessna 177 Cardinalin nokkapyörää.


title: American Accordionists’ Association

text: American Accordionists’ Association (AAA) on vuonna 1938 perustettu yhdysvaltalainen harmonikka-alan järjestö. Järjestön puheenjohtajana kaudella 2010–2011 toimii Linda Soley Reed.


title: American Accordionists’ Association

text: Yhdistyksen tehtävänä on edistää harmonikkatietoisuutta ja -tietoa sekä soittimen arvostusta julkisuudessa ja tiedotusvälineissä. Se edistää harmonikkayhteisön ykseyttä ja kannustaa jäseniään yhteistyöhön sekä toistensa kanssa että muiden organisaatioiden kanssa harmonikan näkyvyyden edistämiseksi. Yhdistys pyrkii myös edistämään harmonikkamusiikin tasoa, huomioimaan alan toimijoiden saavutuksia, järjestämään eritasoisia harmonikkakilpailuja ja opetustilaisuuksia sekä edistämään harmonikansoiton opetuksen ja taiteen tasoa.